Qalampir.uz - Профессорнинг қадри қанча? Ёхуд ўқитувчини "таксист"лар ҳам чув туширади\nПрофессорнинг қадри қанча? Ёхуд ўқитувчини "таксист"лар ҳам чув туширади\n17:40, 17.04.2018 Таҳлил\nПрофессор нега самолёт ёки поездда кетмади? Аслида профессорнинг юбилейга кетаётганидан хабарим бор эди. Самолётга чипта бироз аввал олиниши лозимлиги боис, бу ҳақда олим ўйлаб ҳам кўрмади.\nКейинги пайтларда ўқитувчилар қадрига оид материаллар оммавий ахборот воситаларида тез-тез кўтарилмоқда. Машҳур қизиқчимиз Ҳожибой Тожибоевнинг тракторчилар ҳақидаги ҳазиломуз гаплари эсингиздадир?! Тракторчиларнинг қадри кўтарилиб, ўқитувчилар қадрининг тушиб бораётгани юмор йўли билан тақдим этилган эди. Хўш, бугун ўқитувчининг қадри қанча? Профессорничи? Ана шундай профессорлардан бирининг шу кунларда бошидан ўтказган саргузаштига қулоқ тутинг:\n“Мен, 2018 йил 14-15 апрель кунлари Қорақалпоқ Давлат университети профессори Қурбанбай Жаримбетовнинг 70 йиллик юбилейи муносабати билан Қорақалпоғистон Республикасида бўлдим. Юбилей юқори савия ва яхши кайфиятда ўтди. Тантаналар тугагач, 15 апрель куни уйга қайтмоқчи бўлдим. Ёнимда нақд пул йўқлиги учун Бухорога кириб, синглимдан Тошкентгача пул олишим зарур эди. Шогирдим Куанишбай Калекеев Бухорогача такси буюртма қилди. Соат 12 лар чамаси ўша ҳудудга қарашли 95 623 (афсуски ҳарфларини эслаб қолмабдилар) рақамли оқ “Cobalt” русумли енгил автоулов келди. Ҳайдовчига мени Бухорога, синглимнинг манзили (5-кичик туман)гача олиб борасиз, 80 000 сўм бераман, деб айтдим. У рози бўлди ва биз йўлга чиқдик. Машинада мендан ташқари 3 киши бор эди. Ҳайдовчи мен ким бўлиб ишлашим, неча ёшдалигим, Нукусга нима учун келганимни сўради. Мен саволларга жавоб бердим. У йўлда намоз ўқиди. Намозхон одам экан деб, унга ишондим. Беруний шаҳрига етиб келганимиздан кейин, “Мен машинадагиларни уйларига ташлаб келаман. Сиз шу ерда кутиб туринг” – деди ва келишилган пулни сўради. Ёқилғига керакдир деган ўйда, унга келишилган пулни бердим. Шу кетгани билан у бошқа кўринмади. Орадан бир ярим соат вақт ўтди. Шоҳбекатдаги ҳайдовчилар воқеани эшитиб, одам ҳам шунча содда бўладими, у сизни ахмоқ қилиб кетган, дейишди.”\nСавол туғилади? Профессор нега самолёт ёки поездда кетмади? Аслида профессорнинг юбилейга кетаётганидан хабарим бор эди. Самолётга чипта бироз аввал олиниши лозимлиги боис, бу ҳақда олим ўйлаб ҳам кўрмади. Поездга чипта масаласида мурожаат қилганда, рад олди. Шундай қилиб, профессор хизмат юзасидан таксида кетишга мажбур бўлганди. Профессорни алдаб кетган таксистнинг бола-чақаси, оиласи бордир? Уволдан, ҳаром пулдан қўрқмайдими? Намоздан бошни кўтариб, ёши 70 га етаётган отаси тенги одамни алдаб кетиш имонсизлик эмасми? Одам намозни Яратган гуноҳлардан авф этиши учун ўқийди. Аммо, бундай ҳолатга диний уламоларимиз атрофлича баҳо бергани маъқул. Ҳикоянинг давоми эса мана бундай тус олган:\n“Таксист мени қолдирган жойда Комил ака деган киши бор экан. У билан гаплашиб, бўлган воқеани айтдим. У менга Берунийдаги таксистларнинг бошлиғи Бахар опага борамиз, у сизнинг масалангизни ҳал қилади, деди. Унинг уйига бориб тополмадик. Қайтишда йўлда опани учратдик. У билан бир неча дақиқа гаплашдик. Бўлган воқеани унга сўзлаб бердим. У мени алдаган ҳайдовчига телефон қилди, гаплашди ва кейин мен сизни Бухорога юбораман деди. Опадан мени чув туширган йигитнинг исми Беки эканлигини билдим. Шоҳбекатга қайтиб, 80 612 рақамли, Азиз исмли бухоролик йигитнинг “Ласетти” русумли машинасига ўтирғизиб, бу кишини Бухорога олиб бориб қўйинг, деб тайинлади.\nБиз Урганчга келдик. Йўлда Азиз нима бўлганини сўради, воқеани унга ҳам сўзлаб бердим. У менга 10 000 сўм берсангиз, 5-кичик тумангача олиб бораман, деди. Мен рози бўлдим. Лекин, Урганчга келгач, у ҳам Турдибой исмли “Нексия” русумли автомобили бор одамнинг машинасига ўтказиб кетди.\nЯнги машина эгаси Бухорога одам кутиб турган экан. Бўлган воқеани эшитгач, у кўп марта Бахарга телефон қилди. У эса пулни сизга олиб бераман, деб ваъда бераверди. Орадан 4 соат вақт ўтди. Соат 17:30 ни кўрсатди. Воқеани эшитганлар, профессор экансиз, ақлингиз йўқ экан, пулни ўз қўлингиз билан бериб қўйибсиз, деди. Мен Турдибой (шофёр)га Урганчда мени ҳеч кимим йўқ, қаерда тунайман, илтимос мени Бухорога олиб кетинг, дедим. У менга отам қатори одам экансиз, сизни шундай аҳволга туширишибди. Майли, олиб кетаман, фақат Бахардан пулни олайлик, деди. Биз машинадаги йўловчилар билан Нукус-Тошкент автомобиль йўлига чиқиб, Бахарнинг пул юборишини кутдик. Аммо, аёл на мени, на Турдибойнинг қўнғироқларини қабул қилди. Йўловчилар бу тахлит кутишдан норози бўлишди”.\nПрофессор иложсизликдан, йўл ҳақини иккинчи марта, нақд пули йўқлиги учун пластикдан тўлашга мажбур бўлган. Тўғрироғи, шофёрдан шуни илтимос қилган. Йўлда 2 марта, биринчисида 28 600, иккинчисида 27 100 сўм миқдорида газ қўйишга тўлаган. Олим менга тўлов квитанцияларини ҳам кўрсатар экан, наҳотки ён-атрофимизда одамийлик қиёфасини йўқотган одамлар шунчалик кўпми, деган саволлар мени азоблашни бошлаётганди. Катта даргоҳнинг профессори бўлиб, ўз ҳисобидан, ўз ҳамкасбини табриклашга борган олимнинг бу тахлит алдаб кетилиши инсофсизлик эмасми? Ахир, 68 ёшли олим, энг аввало Ота эмасми? Оталарга, кексаларга, олимларга алоҳида эътибор кўрсатилаётган бир пайтда, мақолада номи тилга олинган Беки, Бахар сингари товламачи, ёлғончи, фирибгарлар ён-атрофда нималар содир бўлаётганини наҳотки сезмаётган бўлса? “Кўзи очиқ кўрлар” деган бир тушунча бор. Уларни ана шуларга ўхшатиш мумкин.\nПрофессор воқеа Қорақалпоғистон Республикаси, Хоразм ва Бухоро вилоятлари ҳуудларида содир бўлгани боис, товламачиларга жазо беришларини сўраб, Ўзбекистон Республикаси Ички ишлар вазирлигига мурожаат қилган. Олим ўз мурожаатида фирибгар пулни қандай олган бўлса, шундайлигича ўз қўли билан қайтариб беришини сўраган. Уятли аҳволга туширгани, маънавий зарар етказгани учун жазо қўллашларини ҳам илтимос қилган. Илтимоснинг матндан кўчирилган фотовариантини тақдим қилмоқчимиз.\nҲа адашмадингиз. Профессор унга етказилган маънавий зарарни Нукус шаҳридаги Меҳрибонлик уйига, ота-онасиз қолган болаларга ўтказиб берилишини сўрамоқда. Фирибгар томонидан 3-5 млн атрофидаги сумма жарима сифатида қўлланилиши ва квитанцияси тақдим қилинишини мақсадга мувофиқ деб ҳисобламоқда. Сўралган сумма аслида жуда оз. Одатда ёш улғайгани сари асаб касалликлари, қон босими, қандли диабет сингари касалликлар одамни тез-тез безовта қилишни бошлайди. Сўралган пул саломатликни тиклаш учун етармикин? Бир кунлик саргузашт олимнинг саломатлигига қанчалик зарар етказгани яратганга маълум. Аммо, шундай ҳолатда ҳам филология соҳасида таниқли профессорнинг бағрикенглиги, одамийлиги, саховатпешалигини қарангки, у пулни Меҳрибонлик уйига тақдим қилмоқчи. Бундай профессорларни асраш, қадрига етиш зарур. Мақолада тилга олинган, фирибгарлик йўли билан пул топаётганларга жазо эса муқаррар бўлиши керак. Воқеа тафсилотини кузатишда давом этамиз.\n10:25, 04.02.2019 7 036\n11:06, 26.12.2018 1 801\n18:28, 21.12.2018 3 178\n12:38, 21.12.2018 18 715\n11:44, 19.12.2018 8 952


Машҳур ҳинд актрисаси "бошига" 1,5 млн доллар таклиф қилиндиHaqida.net\nHome Dunyo Машҳур ҳинд актрисаси “бошига” 1,5 млн доллар таклиф қилинди\nМашҳур ҳинд актрисаси “бошига” 1,5 млн доллар таклиф қилинди\nҲиндистонлик радикаллар ҳинд киноси юлдузи Дипика Падукон ва Болливуднинг таниқли режиссёри Санжай Лил Бхансалига янги “Падмавати” фильми учун расволарини чиқариш билан таҳдид қилишмоқда. Радикалларнинг фикрича, фильмда тарих бузиб кўрсатилган.\nФото: REUTERS/Youssef Boudlal Санжай Лил Дипика Падукон\nTimes of India’нинг маълум қилишича, фильм ижодкорлари (Viacom18 Motion Pictures кинокомпанияси) норозиликлар ва эътирозлар сабабли намойиши 1 декабрдан бошланиши керак бўлган фильмнинг экранларга чиқарилишини номаълум муддатга қолдиришга мажбур бўлдилар.\nПадукон “Падмавати” фильмида бош ролни ижро этган. Фильм 14-асрда деҳлилик султон Оловиддин Ҳилжий Мевар князлигини қамал қилиши ҳақидаги ўрта асрлар афсонасига асосланган. Фильм сюжетига кўра, султон агар унга князликнинг Падмавати исмли қироличаси топширилса, унда ҳеч кимга тегмасликка ваъда беради. Бироқ гўзаллиги билан ном таратган қиролича бундай исноддан кўра ўлимни афзал кўради ва ўзига ўт қўяди.\nФильм муаллифлари версиясига кўра, султон қироличани ҳақиқатда севиб қолади. Миллатчиларнинг таъкидлашича, фильмда қиролича ёмон томондан кўрсатилиб ва фожиали воқеа муҳаббат қиссасига айлантирилиб, тарих бузиб кўрсатилган. Бундан ташқари, фильмда ишқий саҳналар борлиги ҳақидаги гаплар ҳам пайдо бўлган. Шу сабабли Мевар князлиги жойлашган Раджастон штати ва бошқа ҳудудларда фильмнинг намойишига норозиликлар бошланган.\n“Шри Раджпут Карни Сена” ташкилоти миллатчилари агар фильм намойишга чиқса, унинг режиссёрини ўлдиришга ва актрисанинг юзини расво қилишга тайёрликларини айтишган. Бир қатор миллатчилар режиссёр ва актрисани ўлдирганларга мукофот пули ваъда қилишган. Жумладан, ҳукмрон “Бхаратия жаната парти” аъзоси Харьян Сураж Пал Аму режиссёр ва актрисани ўлдирганлик учун 100 млн рупий (1,5 млн доллар) ваъда қилган. Партия раҳбарияти Амунинг ушбу қилмишини қоралаган ва ундан узр сўрашни талаб қилган.\nФильм ижодкорлари унинг экранларга чиқарилишини ортга суриб ҳамда унга тузатишлар киритиб, эҳтиросларни бостиришга муваффақ бўлишни мўлжаллашмоқда. Режиссёрнинг айтишича, фильмни танқид қилаётганлар уни ҳаттоки кўрмай ва у нима ҳақида эканлигини билмай туриб, тули миш-мишлар тарқатганлар.\nОсмонўпар фермада йилига 550 тона сабзавот етиштирилади\nХалқаро бокс уюшмасининг собиқ президенти яна бир ташкилотни тарк этди


Рекорд 63 йил. Панжара ортидаги бегуноҳлар\n09:20 / 13.10.2019\nАдолат рамзининг кўзлари боғланган, фақат қонунчилик ва қўлидаги тарози палласига кўра иш кўради. Аммо ҳаёт ҳар доим ҳам китоблардагидек кечмайди. Инсоният тарихида миллионлаб беайб инсонлар жазога тортилганлар, қамалганлар, қатл этилганлар. Бугун эътиборингизга 30-40 йиллаб қамоқда ўтиргач, ниҳоят айбсизлиги исботланган ҳамда озодликка чиққан одамлар ҳақида ҳикоя қиламиз.\nҚамоқдаги 18 йиллик умр\n1996 йилнинг 31 декабрида Польшадаги Милошице шаҳрида 15 яшар қизнинг жасади зўравонлик аломатлари билан топилади. Қўзғатилган жиноий иш доирасида Томаш Коменда қўлга олинади. Аниқ дадиллар йўқлигига қарамай суд 23 ёшли йигитни 25 йил қамоқ жазосига ҳукм қилади.\n2017 йилнинг июнь ойида айнан шу қизнинг ўлимида айбланиб бошқа гумондор ҳам қўлга олинади ва 2018 йилнинг 14 мартида суд Томашни оқлайди. Бу пайтга келиб белгиланган 25 йилнинг 18 йилини панжара ортида ўтказган Коменда жуда машҳур бўлиб кетади.\nПольша бош вазири Матеуш Моравецкий «ҳеч нарса Томашнинг изтиробларини сўндира олмайди. Аммо давлат ўз адолатини намойиш қилиши лозим. Шу боис мен Комендага махсус компенсация белгиладим» – дея баёнот беради.\nХато туфайли 23 йил\n2013 йилда АҚШда Дэвид Ранта 23 йиллик қамоқдан кейин озод қилинди. Уни 1991 йилда қотилликда айблашганди. Ўшанда қимматбаҳо тошларни олиб кетаётган курьерни ўмариш чоғида тасодифий гувоҳ бўлиб қолган руҳоний Хаскел Верцбергер отиб ташланади. Бу ишда айбдор қилинган ва қамалган, шунча йил ўзининг беайблигини таъкидлаб келган Дэвид Ранта ДНК тестлари ёрдамида бегуноҳлигини исботлашга эришади.\n27 йиллик панжара орти\nАмерикалик Валентино Диксон 27 йиллик қамоқдан кейин озодликка чиқишга муваффақ бўлди. Ўша машъум кечада Валентино ҳам иштирок этган, аммо жанжал бошланишидан олдинроқ кетганди. Можаро ортидан 17 яшар ўсмир отиб ташланди ва бунда Диксон айбланди. Валентино муқаддам наркотик моддалар сақлагани учун судлангани, қолаверса, жиноят қуроли бўлган пистолет айнан унга тегишли бўлгани ўз ишини қилди. Суд Диксонни 39 йиллик қамоқ жазосига ҳукм этди.\nИшга қизиққан ҳуқуқшунос талабалар ўз суриштирувларини ўтказишади ва ўша кеча аслида Ламар Скотт исмли шахс ўқ узганини аниқлашади. Бу пайтга келиб Скотт ҳам бошқа жиноят учун қамоқда эди. У 27 йил аввалги жиноятни зиммасига олди ва Диксон озодликка чиқди. Озодликка чиққанида унинг қизи улғайган ва икки набираси туғилганди.\nБировнинг айби учун 33 йил...\nҲарбий денгиз кучлари зобити Кит Аллен Гарвард 1982 йилда Жесси Перроннинг ўлими ва унинг хотини зўрланишига оид жиноятда айбдор деб топилиб, умрбод қамоққа ҳукм қилинади. Аммо 2016 йилда ўтказилган қайта судловда Китнинг бегуноҳлиги, асл жиноятчи бошқа шахс эканлиги исботланади. Фақат орадан 33 йилдан кўпроқ вақт ўтганди...\n38 йилдан кейин ўтказилган ДНК тести\nКалифорниялик 70 ёшли Крэйг Коули 38 йиллик қамоқ жазосидан кейин озодликка чиқди. У ўзининг маҳбубасини ўғли билан бирга ўлдирганликда айбланиб, қамалиб кетганди.\n1978 йилда 24 ёшли Ронда Вихт ва унинг 4 яшар ўғли Дональднинг жасадлари топилади. Дарҳол бундан бир муддат олдинроқ ушбу аёл билан ажрашган эркак Ричард Коули асосий гумондорга айланади. 1980 йилда суд Колини умрбод қамоқ жазосига ҳукм қилди.\nАммо орадан 38 йил ўтганидан кейин ДНК тестлари унинг беайблигини кўрсатди. Клифорниянинг Сими-Вэлли шаҳри маъмурияти Коулига 21 млн. доллар миқдорида компенсация тўлади.\n46 йиллик бегуноҳлик. Аммо бу ҳам рекорд эмас\nМичиган штати Ричард Филлипсга 1,5 млн. доллар тўлаб берди. Бунга сабаб унинг деярли ярим аср – 46 йил давомида қамоқда бегуноҳ сақлангани бўлди.\n1971 йилда Филлипсни қотилликда айблашган ва умрбод қамоқ жазосига ҳукм қилишган. Кейинчалик, йиллар ўтиб у қотиллик қилмагани, асосий гувоҳ унга қарши ёлғон кўрсатма бергани маълум бўлади. Бу бўйича иш олиб борган ҳуқуқшунослар ишни қайта судга олиб чиқишга муваффақ бўлишади ва Ричард оқланади. Қамоқдалигида тасвирий санъатга қизиққан Филлипс «менга компенсация тўлаш тўламасликларидан қатъи назар бахтиёрман» дея баёнот берган. Таъкидлаш керакки, унинг суратлари минглаб долларга сотилган.\n48 йилдан кейинги озодлик\nЯпониянинг Сидзуока префектураси Ивао Хакамадани 48 йиллик қамоқдан сўнг озод қилди. У бу муддатнинг 34 йилини қатл қилинувчилар камерасида ўтказган ва 2011 йилда ўз қатлини энг узоқ кутган маҳкум сифатида Гиннесс рекордлар китобига кирганди.\n1936 йилнинг 10 мартида туғилган Ивао боксчи бўлган ва рингда тузуккина натижаларга эришган. Боксчиликни тугатганидан сўнг у маҳаллий корхонада ишлай бошлаган. 1966 йилнинг 30 июнида у фабрика раҳбарларининг уйи ёнганида ёнғинни ўчиришда иштирок этади. Ёнғин ўчирилганида эса уйда уй эгаси, аёли ва икки фарзандининг жасади топилган, шунингдек 200 минг иен пул ўғирланган.\nХакамада 1968 йилнинг сентябрида осиш орқали қатл этилишга ҳукм қилинади. 1980 йилда ишни қайта кўрган Олий суд ҳам ҳукмни ўз кучида қолдиради.\n2007 йилда ҳукм чиқарган уч судьянинг бири Норимити Кумамото унинг айбсизлигини билдириб, бу борада ўз ҳамкасбларини ишонтира олмаганини айтган. 2012 йилда Сидзуока суди ДНК тестлари натижасида воқеа жойида топилган ва асосий далил бўлган кийимлардаги қон доғлари Хакамадага тегишли эмаслигини эътироф этиб, 78 ёшли маҳкумни озод этган.\n63 йиллик маҳкум озодликдан воз кечди\n79 ёшли маҳкум Жозеф Лигон эса қамоқда ўтказилган 63 йилдан сўнг муддатдан аввал озодликка чиқиш бўйича таклифни рад этди. 16 ёшлигида у Филадельфияда икки эркак ўлдирилишида иштирок этгани туфайли умрбод қамоқ жазосига ҳукм қилинганди. АҚШ олий суди 16 ёшли ўсмир учун бу жазо жуда шафқатсиз ва конституцияга зид эканлигини таъкидлаб, муддатидан олдин озодликка чиқиш таклифини берган. Аммо Лигон ҳеч қандай шартларсиз, тўғридан-тўғри озод қилишларини талаб қилган. Кўпчилик бу талабни маҳкумнинг ўз ҳаётини озодликда тасаввур қила олмаслиги билан изоҳлаган.\n07:45 / 16.12.2019\n20:54 / 09.10.2019\n«Айбим бор, лекин 9 йил қамоққа ҳукм қилинадиган даражада эмас». Маҳкума аёл суд ҳукми ўзгартирилишидан умидвор\n20:24 / 20.05.2019\n16:38 / 06.04.2019\n10 йилгача қамоқ: Қирғизистонда қизларни олиб қочганлик учун жазо яна бир бор кучайтирилди


Бозорда арзонга олиб, қимматга сотиш ҳаромми?\nСавдода ҳаром қилинган ишлардан яна бири бозорга келтирилаётган савдо молининг олдини тўсиб чиқиб, арзонга олиб, қимматга сотишдир.\n«Набий соллаллоҳу алайҳи васаллам савдо молларини бозорларга тушмасидан олдин тўсиб чиқишдан қайтардилар».\nУшбу ҳадиси шарифда бозор қоидаларидан яна бири баён этилмоқда. Бозор атрофида айланиб юриб, осон йўл билан бойлик орттириш мақсадида нарх-навонинг ўсишига сабаб бўладиган кишиларнинг иши нотўғри экани баён қилинмоқда.\nЯъни бу «Ташқаридан бозорга ўз маҳсулотларини сотгани олиб келаётганларнинг олдини тўсиб чиқиб, бозордаги нархни билмасларидан олдин арзон-гаров сотиб олманглар», деганларидир.\nЖоҳилият даврида шундай қиладиганлар бор эди. Ҳазрати Абдуллоҳ ибн Умар розияллоҳу анҳу ўзлари: «Биз улов минганларнинг олдини тўсиб чиқиб, бозорга келмасларидан олдин таомларини сотиб олар эдик», деганлар.\nСаҳрода, қишлоқда яшайдиган кишилар одатда бозордаги нархдан яхши хабардор бўлишмайди, савдо-сотиқ ишларида шаҳар аҳолиси каби устомон ҳам бўлишмайди. Шунинг учун йўлини тўсиб чиқиб, молини сотиб олмоқчи бўлган одамга арзонга сотиб қўйиши мумкин. Натижада у ҳам, бозорга келадиган оддий кишилар ҳам зарар кўрадилар.\nАммо бозорга келиб, вазиятни ўз кўзи билан кўриб, мулоҳаза қилиб сотгани яхши бўлади. Агар бир киши ўз молини олдини тўсиб чиққан чайқовчига сотса-ю, кейин бозорга келиб, нарх-навони кўриб, айниб қолса, молини қайтариб олишга ҳаққи бор.\nЎқитувчини менсимаслик қаердан пайдо бўлди?


Ўтунбаева Жалолободда жабрланганлар билан учрашди\nЎтунбаева Жалолободдаги касалхонадаги яраланганлар билан гаплашди.\nҚирғизистон расмий матбуоти Ўтунбаеванинг маҳаллий аҳоли вакиллари билан учрашгани, вилоят касалхонасига боргани ҳақида гапираëтган бир кезда¸ у билан учрашиш учун атайин вилоят ҳокимлиги биноси олдига йиғилган ўзбеклар бу имкониятдан яна мосуво қолганларини айтмоқда.\nШу кунларда 22 июн куни нима бўлар экан, деган ваҳима ичида қолаётган Қирғизистон жанубининг Жалолобод вилоятига борган муваққат ҳукумат раҳбари Роза Ўтунбоева, расмий хабарларга кўра, вилоят касалхонасига борган.\nУ ерда маҳаллий журналистларга интервью берган Ўтунбаева Жалолободдаги вазиятни “барқарор”, деб баҳолади.\n- Бизнингча, умуман олганда, бу ердаги вазият барқарорлашган. Ҳозир мен Жалолобод шаҳрида турибман ва биз уйлар бузилган ҳудудларни бориб кўрдик. Афсуски, бу ҳудудлардан ҳам аҳолининг кўчиб кетиши ҳоллари бўлган. Биз ҳозир бу низонинг асл илдизи нимада экани, асл сабабларини жиддий муҳокама қилдик. Одамларнинг қайғулари ва таклифларини тингладик. Ўйлаймизки, биз булардан¸ албатта ¸сабоқ чиқарамиз, деди журналистлар билан учрашувда Ўтунбаева.\nШунингдек, у мамлакатда ҳукм суриб турган айни вазият референдум ўтказиш заруратини янада яққол тақозо қилаётганини урғулади.\n- Референдум ўтказиш заруратга айланмоқда, чунки, биз ҳуқуқий майдонга киришимиз лозим. Агар биз бу ишни пайсалга солсак, ортга сурсак ёки қолдирсак, бу мамлакатнинг келгусидаги барқарорлигига ҳам жиддий таҳдид солиши мумкин ва ҳаттоки, мамлакат ортга кетиши ҳам мумкин, деди Жалолобод касалхонасида журналистлар билан учрашган Қирғизистон муваққат ҳукумати раҳбари Роза Ўтунбаева.\nАммо Жалолободга Ўтунбаева келаркан, деган хабарни эшитиб турли туманлардан вилоят ҳокимлиги биноси олдида йиғилган ўзбек жамоаси вакиллари муваққат ҳукумат раҳбари билан учраша олмади.\nЎшда, Жалолободда 11-12-13 июн кунлари бўлган қирғинлар ва шу сўнгги кунларда маҳаллий ҳарбийлар ҳамда милиционерлар содир этаётган зўравонликлар, уларнинг қўлида қурбон бўлаётган ўзбеклар тақдирига оид саволлар яна жавобсиз қолди.\nРоза Ўтунбаева билан суҳбатлашиш имкони берилган журналистлар орасида ҳам бундай саволларни берадигани топилмагани боис, Қирғизистон муваққат ҳукумати раҳбарининг Жалолободда қилган баёнотида бу ҳақда ҳеч бир гап бўлгани йўқ.\nАксарияти ўзбеклар, айни вақтда айрим қирғизлар ҳам бўлган гуруҳ вилоят ҳокимлиги олдида Роза Ўтунбаевани кечгача пойлади, дейди умиди пучга чиққан жалолободлик ўзбеклардан бири Озодлик билан суҳбатда.\n- “Бугун Ўтунбаева келади” дейишган экан. Шунга борган эдик. Борсак¸ биз кўрмадикда Ўтунбаевани. Яқинлаштирмайдиямда унга ҳозир. “Келди. Самолëти турибди” деяпти. Борсак¸ бир газел қирғиз хотинлар ҳам борган экан. Ўша ерда Қирғизистон 1-каналининг журналистлари ўтирибди. Қирғиз хотин интервю берди. “Биз шу ердан келаяпмиз. Бизга Ўтунбаевага ўхшаган раҳбарнинг кераги йўқ. Қирғиз-ўзбек яхши яшаган эдик. Ҳаммасига Ўтунбаева сабабчи. Ҳозир кўрсам¸ шу хотинни болта билан чопар эдим” деб интервю берди. Янги ҳукуматдан норози одамлар турган эканда. “Бизга йўқ¸ йўқ экан” деб индамай қайтиб келавердик¸ дейди жалолободлик ўзбеклардан бири.\nСуҳбатлашаётганимиз кезда Жалолобод шаҳри марказида турган бу аёлдан шаҳардаги вазиятни ҳам суриштирдик. Муваққат ҳукумати раҳбари таъкидлаган барқарорлик борми, дея бу аёлни яна суҳбатга тортдик.\nОзодлик: Ҳозир Жалолободда қишлоқлар¸ шаҳарлар тинчми?\n- Тинчмас. Лекин ҳамманинг ичида “Эртага 22 июн куни яна уруш бўларкан” деган ваҳима. Одамлар яна қочишга тайëргарлик кўраяпти. Ҳеч кимнинг қўли ишга бормайди¸ ишга чиқмайди. Ҳамма гангиб юрибди ҳозир.\nОзодлик: 22 июн куни нима бўлар экан?\n- 22 июн куни ҳам ҳамма ерда тўполон бўлар экан. Максимнинг телефонда гаплашганини телевидениеда берганку. “22 июн куни соат 4 да портлашни қилмаймизми?” деганку. Шу нарса одамларда борда. Ҳамма қўрқаяпти. Нафақат биз¸ бутун Бишкек ҳамма қўрқаяпти.\nОзодлик: Талон-тарож¸ ўзбекни урди ...\n- Бўлаяпти. Мана комендантский час. Уч кун олдин¸ Жалолободда Ботировга қарашли ўқув маркази бор эди. Ўшани ëндириб юборишди. Унинг олдида эҳтиëт қисмлари магазинлари бор эди. Уни ëндиришиб “қирғизларга ўтди” деб ëзибди. Комендантский час ҳам фақат ўзбеклар учун бўлаяпти.\nОзодлик: Шу кеча-кундузда уриш¸ дўппослаш бўлдими?\n- Йўқ. Аксинча оқсоқоллар юриб “ярашайлик” деб маҳаллалардан инсонларни чиқариб юрибди. Лекин алами ҳам¸ бошқаси ҳам ҳамманинг ичида. Ҳозир яна бир нарса бўлиб қолса¸ ҳаммадан чиқиб кетадида. Аëллар яна нимага қочишга тайëргарлик.\nОзодлик: Кўпчилиги қайтиб келганмиди?\n- Келди. Кеча¸ бугун¸ илгариги куни. 20 фоиз қолдида. 80 фоиз таможнядан ўтиб кетмаган. Қирғизистоннинг ичида яшашди¸ таможнянинг ëнида. Болтақози деган қишлоқда.\nОзодлик: Болтақози чегарадан қанча узоқда?\n- Боши беш минутлик¸ охири икки километрда. Ўша ердаги аҳоли уйларида яшадикда.\nОзодлик: Бу қишлоқни ëқиб юбориш хавфи йўқми?\n- Йўқ¸ у ер Ўзбекистон чегарасига яқин. Гуманитар ëрдам¸ ҳеч нарсадан ëрдам бўлгани йўқ. Мана ҳозир гуманитар ëрдамлар келаяптию роса. Гуманитар ëрдамлар ҳеч нарса бўлмаган жойларга КамАЗ-КамАЗ кетаяпти. Умуман ўзбекларнинг нимаси қолмади бу ерда¸ дейди Жалолобод шаҳар марказида турган аëл.\nЖалолободлик бу аёл ҳам, 20-21 июн кунлари Озодлик мухбирлари билан суҳбатда бўлган бошқа жалолободликлар, ўшликлар ҳам 22-23 июн куни яна тўполонлар бошланади, яна қирғин бўлади, деган хавотирларни тилга олмоқда.\nАна шу хавотирлар боис эндигина уйига қайтган қочқинлар яна лагерга қайтиш ҳаракатига тушган. Шундай бир вазиятда Жалолободга борган муваққат ҳукумат раҳбари билан эса маҳаллий ўзбеклар яна учрашмаган. Ҳар ҳолда Озодликка боғланган маҳаллий ўзбек аҳолиси вакиллари ҳукумат раҳбари билан учрашмагани ва у билан учраша олган, унга дардини айта олган ўзбекларни кўрмаганини айтмоқда.


Исмлар сонини ҳисоблашга кетган вақт: 0.010336 сек.\nАбдулнур (Abdulnur) » арабча » ўғил бола\nўз-ўзидан борлиги аён, борлиқни ҳам аён этувчининг, яъни Аллоҳнинг қули. Нур (ёғду, ёруғлик) — Муҳаммад пайғамбарнинг ҳам сифатларидан бири.\nАбдултоҳир (Abdultohir) » арабча » ўғил бола\nнуқсонсиз, покнинг қули. Тоҳир — Муҳаммад саллоллоҳу алайҳу васалламнинг сифатларидан бири\nАбдулфайз (Abdulfayz) » арабча » ўғил бола\nлутфу карамнинг қули.\nАбдулфаттоҳ (Abdulfattoh) » арабча » ўғил бола\nраҳмат хазиналарини очувчи ва унга йўл кўрсатувчининг, ҳукм этувчининг, яъни Аллоҳнинг қули.\nАбдулфорих (Abdulforix) » арабча » ўғил бола\nнурли, нурафшоннинг қули.\nАбдухабир (Abduxabir) » арабча » ўғил бола\nбарча ошкора ва махфий ишлардан хабардорнинг, яъни Аллоҳнинг қули.\nАбдулхайр (Abdulxayr) » арабча » ўғил бола\nэзгулик ва саховат соҳибининг, яхшиликлар қилувчининг қули.\nАбдулқаҳҳор (Abdulqahhor) » арабча » ўғил бола\nбарчани бўйсиндирувчи ғолибнинг, яъни Аллоҳнинг қули.\n312 Синоним: Абдуқаҳҳор Ўз вариантингизни киритинг.\nАбдулқодир (Abdulqodir) » арабча » ўғил бола\n307 Синоним: Абдуқодир Ўз вариантингизни киритинг.\nАбдулқосим (Abdulqosim) » арабча » ўғил бола\nБошига ⇦ Олдинги 3 4 5 6 7 8 9 10 11 Кейинги ⇨ Охирига (1494)


Ана, китоб жавонида ҳали сиёҳдон нималигини билмаган ёшимдан ёдгорлик - сурат - неварамнинг ёшидаман, опамнинг қўлидаман, опамнинг, атрофидаги ўртоқларининг бошларида ироқи дўппи.\nЎрнимдан турдим. Жавон олдига бордим. Суратни қўлга олдим. Силадим-артдим. Ичкарироққа, хавфсизроқ жойга қўйдим: тушиб кетмасин, тушиб кетиб, неварам йиртиб қўймасин...\n“Телевизор”нинг ўтган галги сонини тайёрлаётиб “Ахборот” бошловчисининг битта сўзни нотўғри ишлатганидан жаа, йўғ-э, жуда ҳам хапаўпкетувдим, йўғ-э, хафа бўлиб кетган эдим.\nБошловчи Вазирлар Маҳкамасида бўлиб ўтган воқеа – мажлис тўғрисидаги телесюжетга кириш сўзи ўқир экан, жумладан, мана бундай деган эди:\n“Унда мамлакатимиз президенти Ислом Каримов нутқ сўзлади. Ҳозир эътиборингизга ана шу воқеликка бағишланган махсус кўрсатувни ҳавола қиламиз”.\nБу гапни эшитиб, “воқеа” билан “воқелик”нинг наҳотки фарқига бормасалар, деб тирсагимни тишлашга уриниб юрувдим, йўғ-э, юрган эдим, кеча кўнглим кемтиги тўлди.\nЎзбеклар равон ва бехато гапира бошлабдиларки, она тилимизнинг истиқболи тўғрисидаги хавотирларим тонгги шудрингдай эриб кетди.\nТелевизордан равон ва бехато гапирадиганлар шу қадар кўпайибдики, улар ўртасида томошабин танлови ўтказишга тўғри келди.\nЎзбекистон ТВсининг 1 феврал кунги эфирида ўзбекча равон ва бехато гапириш бўйича бизнинг наздимиздаги танловда Жиззах вилоят “Сувоқава” ишлаб чиқариш бошқармаси бош муҳандиси Парда Шукуров учинчи ўринни эгаллади.\n“Трансчегаравий дарëларнинг юқори қисмида жойлашган давлатлар сув меники деган масалани илгари сурмоқдалар. Улар бутун БМТ томонидан қабул қилинган меъëрий ҳужжатлар, олайлик шу трансчегаравий дарëлар ҳудудларида қурилиши мўлжалланган объектлар, уларнинг бугунги кундаги геологик ҳолатлари, гидрогеологик ҳолатлари, сув балансларини ҳисобга олмаган ҳолда, ўзларининг манфаатларини кўзлаган ҳолда катта-якатта гидроиншоотлар қуришни давом эттирмоқдалар. Бу албатта келажакда нафақат Ўзбекистон бутун Марказий Осиë минтақаси учун жуда ҳам бир хавфли вазиятга олиб келиши мумкин”.\nПарда ака ўз нутқида қўшма гапларни қўша-қўша ишлатганига қарамай, нутқ ирод этар экан, гапириш оҳангидаги сўзлашув тилига хос сакталикларга йўл қўйгани туфайли учинчи ўрин билан қаноатланишига тўғри келади.\nИккинчи ўринни Тошкент шаҳар ИИББ ҲООБ бошлиғи ўринбосари Дилшод Акромовга бердик.\n“Ички ишлар идораларида амалга оширилган ислоҳотлар натижасида ҳозирги кунда жойларда жиноят ва ҳуқуқбузарликларнинг олдини олиш, жамоат тартибини сақлаш борасида шунингдек аҳоли ўртасида ҳуқуқий саводхонликни ҳамда соғлом турмуш тарзини тарғиб қилиш борасида фаолият кўрсатиб келаëтган милиция таянч пунктларини алоҳида таъкидлаб ўтиш мақсадга мувофиқ бўларди. Милиция таянч пунктларини ташкил этилгандан сўнг ислоҳотлар давомида мана шу милиция таянч пунктларида фаолият олиб борилаëтган профилактика инспекторларининг сони ҳам сезиларли даражада кўпайтирилди. Эндиликда профилактика инспекторлари нафақат мана шу жойларда ҳуқуқбузарлик ëки жиноятга оид ҳужжатларни расмийлаштириш балки аҳоли ўртасида қанақадир бир уларнинг ҳуқуқий билимларини янада сезиларли даражада ошириш, уларни мана шу айниқса ëшларимизни мунтазам равишда спорт ва бошқа ижтимоий фойдали машғулотлар билан банд бўлишларини таъминлаш борасида вазифалар юклатилди”.\nИккинчи ўринни олган Дилшод Акромов ҳам ўз нутқида қўшма гаплардан фойдаланишни ўзлаштириб олганини, нутқ ирод этар экан, ундан меъёрий ҳужжатлар ҳидини бурқсита олиш ҳадисини ўзлаштирганини сездик.\nБироқ Дилшодбекнинг “милиция”, “ҳуқуқбузарлик” каби айрим сўзларни Ўзбекистон телевидениесини қониқтира оладиган даражада талаффуз эта олмаслиги уни фахрли биринчи ўриндан маҳрум қилди.\nУни, яъни Биринчи ўринни биз сенатор Мансур Йўлдошевга бердик.\n“Мева-сабзавот маҳсултолари 2011 йилда дунëнинг 14дан ортиқ мамлакатига экспорт қилиниб, бу кўрсаткич йилдан йилга ошиб бораëтган бўлса-да, конференция қатнашчилари мамлакатнинг экспорт салоҳиятидан етарли даражада фойдаланилмаëтганлигини қайд қилиб ўтдилар. Дарҳақиқат, юртбошимиз экспортга мўлжалланган маҳсулотларни етиштириш, айниқса уларни қайта ишлаш орқали қишлоқ хўжалиги иқтисодиëтида барқарор ўсиш кафолати бўлиш ҳақида ботма бот гапирган эдилар”.\nСенатор Йўлдошевнинг нутқини эшитар эканман, “қанийди мен ўқувчи бўлсаму у киши ўқитувчим бўлса, диктант ёздирсаю мен ёзиб “5” олсам”, деб орзу қила бошладим.\nАна сизга лексикаю мана сизга синтаксис, ана сизга морфологияю мана сизга оғзаки нутқда ҳам пунктуация талабларига риоя қилиш!\nЖаноб Йўлдошев сенатор бўлгунича қай касб билан банд бўлганини билмадигу лекин Олий Мажлисдан кетганларида нутқ маданиятидан дарс берсалар бўлаверади!\nБири биридан равон, бири биридан бурро, худди китоб ўқиётгандай гапираётган бу амалдорларни эшитиб ўтирдиму ўзимни бахтиёр сезишим учун менга нимадир етмаётганини сезиб қолдим.\nУ ёнимга қарадим. Бу ёнимга қарадим. Туриб кўрдим. Ўтириб кўрдим. Чекиб ҳам тополмай қўйдим.\nВа бирдан топдим: ҳаво етишмаяпти экан. Ҳаво!\nТелевидение мени совуткичнинг токчасидаги тухумлардай бир-бирига ўхшаш сюжетлари, сюжетларнинг матнлари, бир-бирига ўхшаш синхронлари билан қуюшқоннинг ичига тиқиб қўйганини сездим.\nҚаердасиз Қаҳҳор бобо?!\nАгар ҳаёт бўлганингизда “Қуюшқон”нингиз ҳикоядан рўмонга айланиб кетармиди бугун?!\nҲаво қани? Ҳаёт қани?\nҲаёт йиғилишлардангина иборатми? Кечаги “Ахборот”даги 6 та сюжетдан 5 таси Ўзбекистонга оид. Ҳаммаси йиғилишлар, мажлислар, давра суҳбатлари тўғрисида!\nИроқи дўппили қизларни “Ахборот”дан кейинги “Эл тинчлиги йўлида” кўрсатувида кўрдим.\nБолалигимни эсладим. 60-йилларни.


"Внуково" аеропортида қолиб кетган Ўзбекистон фуқароларининг тақдири нима бўлди? — Sof.uz\n"Внуково" аеропортида қолиб кетган Ўзбекистон фуқароларининг тақдири нима бўлди?\n9.01 17:53 418 Жаҳон\nРейс бекор бўлгани сабабли Россиянинг "Внуково" аеропортида қолиб кетган Ўзбекистон фуқаролари ватанга қайтарилди, деб хабар бермоқда ТИВ матбуот хизмати. Хабарда айтилишича, 7-8 январ кунлари Россиянинг "Royal Flight" авиакомпаниясига қарашли Москва-Самарқанд йўналишидаги рейс бекор бўлган. Шу сабабли Москва шаҳрининг "Внуково" халқаро аеропортида Ўзбекистон фуқаролари тўпланган. Хайрия ташкилотлари кўмагида "Внуково" аеропортидаги ватандошлар иссиқ овқат ва гигиена воситалари билан таъминланди, дейилади хабарда.\n25.01 22:11 2487\n24.01 13:30 1960\nКеча, 22:57 125 Ўзбекистон\nКеча, 19:01 763 Жамият


Марказий Осиёда энг узоқ яшайдиган халқ - ўзбекистонликлар эканлиги айтилди\n20:38 10 Июл 2020\n© Flickr / Fulvio Spada\n23:37 10.01.2018 Ҳавола олиш\nОдамлар ёш тизимидаги бундай ўзгаришлар кўп жиҳатдан умр кўриш давомийлиги ортгани ва ўлим миқдорининг камайгани билан изоҳланган\nТОШКЕНТ, 10 янв — Sputnik. Марказий Осиё мамлакатларида умр кўриш давомийлиги бўйича Ўзбекистон биринчи ўринда қайд этилди. Бу ҳақидаги маълумотлар Халқаро алоқалар бўйича Қозоғистон кенгаши томонидан тақдим этилган "Марказий Осиёда 2018 йилдаги энг муҳим воқеалар" таҳлилий материалидан ўрин олди, деб ёзади "Халқ сўзи" нашри.\nБутун дунёда умр давомийлиги шиддат билан узаймоқда\nХабарга кўра, Ўзбекистонда ёш кўрсаткичи 73,8, Тожикистонда 73,7, Қозоғистонда 72,4, Қирғизистонда 70,9 ва Туркманистонда 70,4 ёшга тенг бўлиши кутилаяпти. Ўз навбатида ҳаёт узвийлиги бўйича мазкур муддат Марказий Осиё давлатларида 90-йиллардагига нисбатан узайгани ҳам маълум бўлди.\nШунингдек, манбада келтирилишича, ўтган йилда минтақа аҳолиси сони 70 миллионлик маррани ортда қолдирди. Одамлар ёш тизимидаги бундай ўзгаришлар кўп жиҳатдан умр кўриш давомийлиги ортгани ва ўлим миқдорининг камайгани билан изоҳланган.\nҚолаверса, жорий йилда Марказий Осиё мамлакатларида болалар сони ортиши таъкидлаб ўтилган. Масалан, ўтган йил бошида 14 ёшгача бўлган ёш авлод вакиллари қарийб 20,5 миллионга етиб, умумий аҳолининг 29 %ини ташкил этган. Жорий йилда эса бу кўрсаткич аҳолининг ўртача кўпайиш суръатлари сақланиб қолган ҳолда 30 %га етиши прогноз қилинаяпти.\nЎзбекистонда жазирама бироз пасаяди\nЖойларда бироз булутли ҳаво кутилмоқда, ёғингарчилик бўлмайди, фақат Тошкент, Андижон, Наманган ва Фарғона вилоятларида қисқа муддатли ёмғир ёғиб, момақалдироқ бўлиши мумкин.\nЎзбекистон Россиянинг яна 3та шаҳрида консулхоналар очишни режалаштирган\nҲозирда Бош консулликлар Россиянинг олтита шаҳрида - Санкт-Петербург, Екатеринбург, Владивосток, Қозон, Ростов-Дон, Новосибирскда очилган. Шунингдек Москвада Ўзбекистоннинг элчихонаси ҳам фаолият юритмоқда.\n19:53 АҚШ сурияликларни “очликдан ўлдириш”га уриниш учун Россия ва Хитойни жазоламоқчи\n19:48 Ўзбекистонда коронавирус: 10 июль асосий хабарлари\n19:14 Ўзбекистонда жазирама бироз пасаяди\n19:02 Атамбаев касалхонадан тергов изоляторига ўтказилди\n18:19 Изсиз йўқотиш учун: Ўзбекистонда тиббий чиқиндилар қандай утилизация қилинмоқда


Ёқуб 1:20 - Чунки инсоний ғазабингиз Худога манзур бўлган солиҳ ҳаёт кечиришингизга йўл қўймайди. Ёқуб 4:1 ва 8 -\nЁқуб 1:20 - Чунки инсоний ғазабингиз Худога манзур бўлган солиҳ ҳаёт кечиришингизга йўл қўймайди.\nЁқуб 4:1 ва 8 - 1. Орангиздаги уруш ва жанжаллар қаердан келиб чиқади? Ичингизда жанг қилаётган нафсу эҳтиросларингиздан эмасми?! 8. Эй гуноҳкорлар, қўлларингизни гуноҳдан тозаланглар!\nНисо 4:77 - … «Эй Роббимиз, бизга урушни нега фарз қилдинг…» демоқдалар. «Дунёнинг матоҳи оз, охират эса, тақво қилганларга яхшидир… », деб айт.\nФатҳ 48:16 - Ортда қолган аъробийларга: «Катта кучга эга қавмга (қарши) чақирилурсизлар, улар мусулмон бўлгунларича урушурсизлар… Ва агар яна аввал қочганингиздек, ортга қочсангиз, аламли азоб ила азоблайдир», деб айт.\nДунёни яратгач, Худо еттинчи куни дам олиб, инсониятга амал қилишлари учун муҳим намуна сифатида қолдирганми? (Шанба)\nЧиқиш 20:8-10 – 8. Шаббат кунини муқаддас деб билинг, бу кунга риоя қилиб юринг. 9. Ҳамма ишларингизни бажаришингиз учун олти кун бор. 10. Еттинчи кун эса Мен, Эгангиз Худога аталган Шаббат кунидир. Ўша куни ҳеч қандай иш қилманглар. Ўғилларингиз, қизларингиз, қулларингиз,… ҳам ҳеч қандай иш қилишмасин.\nИбронийлар 4:4 & 9 - 4. Чунки яратилишнинг еттинчи куни ҳақида Муқаддас битикларда шундай дейилган: “Еттинчи куни Худо ҳамма ишларини битириб, дам олди.” 9. Хуллас, Худонинг халқини Шаббат кунига ўхшаган фароғат кутмоқда.\nКоф 50:38 - Албатта, осмонлару ерни ва уларнинг орасидаги нарсаларни олти кунда яратдик. Ва Бизни чарчоқ тутмади.\nМуқаддас Китоблар жанг қилмайдиганларга дўзахдаги жазо муқаррарлиги, Худо ёки Аллоҳ йўлида жанг қилиб ўлганлар учун мукофот тариқасида жаннатга кириш кафолатланганлигини келтириб, урушни даъват қиладими? (Жиҳод)\nХудо одамларни Ўз қиёфаси ва ўхшашлиги асосида яратганми?\nИбтидо 1:26-27 - 26. Кейин Худо шундай деди: “Энди инсон зотини яратайлик, улар Ўз суратимиздай, Ўзимизга ўхшаган бўлсин.” 27. Шундай қилиб, Худо Ўз суратидай қилиб яратди инсон зотини, Эркагу аёл қилиб яратди уларни.\n1 Коринфликлар 11:7 - Эркак киши бошини ёпмаслиги керак, чунки у Худонинг суратида яратилган ва Унинг улуғворлигини акс эттиради. Аёл киши эса эркак кишининг улуғворлигини акс эттиради.\nНисо 4:28 - … ва инсон заиф яратилгандир.\nИброҳим 14:34 - Албатта, инсон ўта золим ва ўта ношукрдир.\nШуро 42:11 - У сизларга ўз жинсингиздан жуфтлар яратди… У зотга ўхшаш ҳеч нарса йўқдир.\nАср 103:2 - Албатта, инсон хусрондадир.\nАллоҳ Одам Ато ва Момо Ҳавони Жаннат боғидан қувиб чиқарганида, У эркак ва аёл ўртасида адоват бўлишини маълум қилганми?\nИбтидо 3:13-15 - 13. Шунда Парвардигор Эгамиз хотинга: — Бу нима қилганинг? — деди. — Илон мени алдади, мен мевадан едим, — деди хотин. 15. Душманлик пайдо қиламан сен билан хотин ўртасида, Сенинг зотинг билан унинг зоти орасида. Унинг зоти эзиб ташлайди сенинг бошингни, Сен чақиб оласан унинг товонини.”\nАъроф 7:23-25 - 23. Икковлари: «Эй Роббимиз, биз ўзимизга зулм қилдик. Агар Сен бизни мағфират қилмасанг ва бизга раҳм қилмасанг, албатта, зиён кўрганлардан бўламиз», дедилар. 24. У зот: «Бир-бирингизга душман бўлган ҳолингизда тушинглар. Сизларга ер юзида қароргоҳ бор ва маълум вақтгача фойдаланиш бор», деди. 25. У зот: «Унда ҳаёт кечирасизлар, унда ўласизлар ва ундан қайта чиқариласизлар», деди.\nИзоҳ: Муқаддас Китобда, Худо маълум қилган адоват, Одам Ато билан Момо Ҳаво ўртасида эмас, балки Шайтон ва инсоният ўртасида эди.\nСув тошқини ҳақидаги ҳикояда, Нуҳнинг ўғилларидан бири чўкиб кетганидан кейин Нуҳнинг кемаси Жуди тоғига дам олиш учун келганми?\nИбтидо 7:7 - Нуҳ билан бирга хотини, ўғиллари, келинлари тўфондан омон қолиш учун кеманинг ичига кирдилар.\nИбтидо 8:4 – …кема Арарат тоғи чўққиларига тиралиб тўхтаб қолди.\nИбтидо 10:1 - Нуҳнинг ўғиллари Сом, Хом ва Ёфас тўфондан кейин ўғиллар кўрдилар.\n1 Бутрус 3:20 - Нуҳ ўз кемасини қуриб… Ўша кемага фақат саккизтагина одам кириб, тўфон сувларидан омон қолганди.\nҲуд 11:42-44 - 42. Ва у(кема) уларни тоғлардек тўлқинда олиб кетаётганида, Нуҳ бир четда турган ўғлига: «Эй ўғлим, биз билан бирга мингин, кофирлар билан бирга бўлмагин», деди. 43. У (ўғил): «Тоққа жойлашиб олсам, мени сувдан сақлайдир», деди… Шунда ораларини тўлқин тўсди ва у(ўғил) ғарқ бўлганлардан бўлди. 44. … (кема) Жудий (тоғи)га жойлашди.\nХудонинг Иброҳим насл-насабига барака бериш ҳақидаги ваъдаси Исмоил эмас, балки Ишоқнинг авлодидан келиб чиқиши керак деб айтилганми?\nИбтидо 16:11-12 - 11. Эгамизнинг фариштаси Ҳожарга яна гапирди:“Сен ҳомиладорсан ва туққайсан ўғил, … Унинг исмини қўйгайсан Исмоил.\n12. Ўғлинг бўлғай асов эшакдай, Унинг қўли кўтарилгай ҳаммага қарши. Ва ҳамманинг қўли — унга қарши, Қариндошлари билан душман бўлиб яшагай.\nИбтидо 17:18-21 - 21. Лекин Мен Ўз аҳдимни туғиладиган ўғлинг Исҳоқ билан қиламан. Келгуси йили худди шу пайтда Сора сенга Исҳоқни туғиб беради.\nНисо 4:163 - Биз Иброҳим, Исмоил, Исҳоқ, …ларга ваҳий юбордик.\nМарям 19:54 - Ва китобда Исмоилни эсла. Албатта, у ваъдасига содиқ ҳамда Расул ва Набий бўлган эди.


Россияга ишга кетган ёлғиз онанинг ёлғиз қизи зўрлангани айтилди. ИИБ буни «ҳар икки томоннинг хоҳишига кўра юз берган жинсий яқинлик» деб ҳисобламоқда - Zamin.uz\nРоссияга ишга кетган ёлғиз онанинг ёлғиз қизи зўрлангани айтилди. ИИБ буни «ҳар икки томоннинг хоҳишига кўра юз берган жинсий яқинлик» деб ҳисобламоқда\nҚашқадарё вилоятининг Чироқчи туманида тирикчилик илинжида Россияга ишлашга кетган ёлғиз онанинг ёлғиз қизи 2020 йилнинг сентябрь ойида оилали эркак томонидан зўрлангани айтилмоқда. Бу ҳақда «Дарё»га маълум қилган она исм-шарифи сир сақланишини сўради.\n«2017 йил тирикчилик илинжида Россияга ишлашга кетгандим. 2020 йил декабрь ойига қадар уй-жой қилдим. Ёлғиз қизим ва ўзим учун барча шарт-шароитни яратдим. Аммо энг ёмони мен хорижда юрган пайтим — 2020 йил сентябрь ойи охирида қизим оилали эркак томонидан зўрланган ва қўрққанидан ҳеч кимга айтмаган. Мен 2020 йил декабрь ойида Россиядан қайтдим. Уйга келгач, қизимдаги ўзгаришларни — қайд қилиши, кўнгил айниши каби ҳолатларни кўргач, нима бўлгани билан қизиқдим. Қизим яхши кўрган йигити уйланган бўлишига қарамасдан уни доимий равишда зўрлаб келганини, оқибатда ҳомиладор бўлиб қолганини, зўрланган пайтда йигит уни қўрқитгани учун ҳеч кимга айтмаганини билдирди», — дейди чироқчилик она.\nСевган йигити томонидан зўрланганини айтаётган қиз севган инсони 2019 йил бошқа қизга уйланганини, уни зўрлаган пайтда оилали бўлганини айтмоқда.\n«Мени зўрлаган йигит билан 2014 йилдан бери яхши кўришар эдик. 2019 йил унинг уйдагилари бизнинг оиламиз уларга тўғри келмаслигини айтиб, уни бошқа қизга уйлантирганди. 2020 йил сентябрь ойида у менинг ёнимга маст ҳолда келиб, фарзанди бўлмаётганини айтди ва мендан фарзанд кўриш нияти борлигини билдирди. Мен эса қиз болалигимни айтиб, бунга йўл қўёлмаслигимни билдирдим. Шунда у менга куч ишлатиб, қизлик номусимга тегди.\nБу ҳолат бир неча маротаба такрорланди. У ҳар сафар маст ҳолда келиб, зўрларди. Қаршилик кўрсатишимга қарамай, менга куч ишлатиб, ҳатто кўзларимни кўкартириб, урарди. Уйимизнинг қўшимча калитини ҳам олиб, кечаси уйимга бостириб келарди. Ўша пайт уйда ёлғиз яшаганим сабаб ҳеч кимга айтолмасдим. ИИБга мурожаат қилай десам, ўлдириб юбораман, деб қўрқитар эди», — дейди номуси топталганини айтаётган қиз.\nҚизнинг айтишича, оилали эркак унинг ёнига келганда бўлиб ўтган воқеаларни ҳеч кимга айтмасликни, агар кимгадир айтса ёки ИИБга шикоят қилса, уйини ёқиб, ўзини эса ўлдириб юбориш билан қўрқитган.\n«Шу сабабли бўлиб ўтаётган воқеаларни ҳеч кимга айтолмасдим. У уриб, тепкилаб, кўзларимни кўкартириб кетарди. 10—15 кунлаб уйдан чиқолмай қолардим. Онам Москавадан келгач, бор воқеани айтишга ўзимда куч топдим», — дейди қиз.\n«Қариндошларим узоқроқда яшаган ва ўзи билан ўзи овора бўлиб, воқеадан хабар топмаган. Қизим эса ёлғиз яшагани сабаб дўқ-пўписалардан қўрқиб, ҳеч кимга дардини айтолмаган», — дейди қизини 3 йил давомида ёлғиз қолдирган она.\n«Дарё» мухбири билан суҳбатлашган онанинг айтишича, у 22 ёшли қизининг номусига тажовуз қилинганини айтиб, ИИБга мурожаат қилган.\n«Бироқ шу пайтгача ҳеч қандай ўзгариш йўқ. ИИБ терговчиси ‘вояга етган қизни зўрлашга ҳеч қандай жазо чораси йўқ. Ҳўп десангиз, қизингизнинг туғилажак фарзандига оталикни белгилаб, алимент олишида ёрдам берамиз’, дейишди. Мен пул ёки мол учун шикоят қилмадим. Қизимнинг номусига теккан оилали эркак қилмиши учун жавоб бериши керак-ку. Нега ёлғиз аёл ва қизнинг ноласини ҳеч ким эшитмайди? Ёки замон зўрники, пули борникими?», — дейди қизнинг онаси.\n«Биз ҳолатни ўрганиб чиққанимизда қиз ва оилали эканлиги айтилаётган 24 ёшли эркак ўртасидаги жинсий яқинлик ҳар икки томон хоҳишига кўра содир бўлгани аниқланди. Буни қиз ҳам, йигит ҳам тан олди. Қиз дастлабки яқинликни, яъни 2020 йил сентябрдаги ҳолатни йигит мажбуран содир қилганини, маст ҳолда келиб, уни мажбурлаганини айтмоқда. Аммо йигит қиз билан жинсий яқинлик бир неча маротаба содир бўлганини айтиб, бунда ҳар иккаласининг хоҳиши асосий ўринда турганини айтди», — дейди вилоят ИИБ ахборот хизмати раҳбари Ирода Расулова.\nИрода Расулованинг айтишича, оилали эркак ва 22 ёшли қиз ўртасидаги жинсий муносабат ҳақида қизнинг дугонаси, яъни гувоҳ бор воқеани айтиб берган.\n«Қизнинг дугонаси воқеадан хабардор бўлганини, зўрланганини айтаётган қиз бу ҳақда унга бир неча маротаба айтганини билдирди. ИИБ шуни инобатга олиб, вояга етган қизнинг ўз хоҳиши билан жинсий муносабатга розилик билдирганини ҳисобга олиб, буни зўрлаш деб топмади. Бироқ унинг тан жароҳати олган ҳолати бўйича Маъмурий жавобгарлик тўғрисидаги кодексга мувофиқ ҳужжат тайёрлаб, судга тақдим қилди. Агар суд ИИБ терговчисининг ишини ноқонуний деб топса, ҳолат яна ИИБ томонидан обдан ўрганилади, албатта», — деди ИИБ ахборот хизмати масъули.\nМуаллиф: Отабек Қўлдошев\nЯнгиликлар » Жамият » Россияга ишга кетган ёлғиз онанинг ёлғиз қизи зўрлангани айтилди. ИИБ буни «ҳар икки томоннинг хоҳишига кўра юз берган жинсий яқинлик» деб ҳисобламоқда


КЎКРАК НИШОНИ БЕРИЛДИ » Bulung‘ur hayoti газетаси\nGazeta: admin Қўйилган сана: 21-12-2018, 14:40 Рукун: Янгиликлар / ТУМАН ХАЁТИ Кўрилди 411\nКонституция куни арафасида туманимиздаги “Янгиобод” МФЙ котибаси Гулсара Усмонова ва “Улуғбек” МФЙ раиси Ғофур Муқимовлар маҳалла тизими ривожига қўшган муносиб ҳиссаси учун “Маҳалла ифтихори” кўкрак нишони билан тақдирландилар.\nГулсара Усмонова 2003 йилдан бошлаб маҳаллада дастлаб котиба, 2006 йилдан 2018 йил май ойигача МФЙ раиси бўлиб ишлади. Айни пайтда маҳалла котибаси сифатида фаолият кўрсатмоқда.\nМаҳаллада кўплаб хайрли ишлар Г. Усмонова бошчилигида амалга оширилган.\n- Буларнинг ҳаммаси ўз-ўзидан бўлган эмас, - дейди маҳалла фуқароси, фахрий ўқитувчи Неъмат Алламуродов. - Бу ишларГулсара Усмонованинг елиб-югуришлари, элим деб, юртим деб ёниб ишлаши, қолаверса ташкилотчилиги, меҳрибонлиги туфайли маҳалла фаоллари билан биргаликда амалга оширилди.\nСамарқанд - Тошкент йўналишидаги катта автотрассанинг бир қисми Улуғбек МФЙ ҳудудидан ўтган. Кунига минглаб автомобиллар ва йўловчилар ўтадиган бу йўлдаги ободончилик ишлари кўзни қувонтиради.\nБундай ободончилик ишларини олиб боришда маҳаллафаоллари ва фуқароларининг меҳнати катта бўлмоқда, - дейди беш йилдан буён Улуғбек МФЙ раиси сифатида ишлаб келаётган Ғофир Муқимов. - Ўтган давр мобайида 3 минг 500 нафардан ортиқ аҳоли яшаётган маҳалламизда жуда катта ўзгаришлар бўлди.\nМаҳаллада тадбиркорлар ташаббуси билан маиший хизмат, савдо дўконлари, ошхоналар, автомобилларга техник хизмат кўрсатиш ва ёнилғи қуйиш шахобчалари аҳолига беминнат хизмат қилмоқда.\n- Маҳалла раиси Ғофир Муқимовга берилган бу мукофот уни элу-юртимиз учун янада фидойи бўлиб ишлашга ундайди, - дейди маҳалла оқсоқоли Олимхон Исохонов.\nГАЗЕТА – ҲАММАГА КЕРАК


11 июль, 2020, 18:35\nСуперлиганинг 9-турида "Пахтакор" Тошкентда АГМК жамоасини қабул қилади. "Пахтакор" клуби матбуот хизмати ўйинга оид маълумотларни тақдим этди.\nОлмалиқ шаҳри жамоасига қарши "Пахтакор" чемпионатлар тарихида 24 учрашувда майдонга тушган. 18 беллашув "шерлар" ғалабаси билан якунланган. 2 ўйин дуранг билан тугаган ва 4 бор рақиб муваффақиятга эришган. 5 марта пойтахтликлар ушбу жамоани йирик ҳисобда доғда қолдиришган.\nТошкентда АГМК бир марта, 2013 йил 2:1 ҳисобида зафар қучган. Ўз майдонида "Пахтакор" 9 ғалаба, 2 дуранг ва 1 мағлубиятни қайд этган.\n"Пахтакор" олмалиқликлар дарвозасини 40 бор ишғол қилган. Рақиб эса 14 гол уришга эришган. Ўзаро ўйинларда "шерлар" тўпурари Игорь Сергеев ҳисобланади. У 6 бор ушбу жамоа дарвозасига гол урган. Одил Аҳмедов ва Шерзодбек Каримов ҳисобида 5тадан гол бор. Владимир Козак ва рақибдан Зафар Полвонов 3тадан тўпга эга. Александр Гейнрих, Марко Симич ҳамда Драган Черан 2 мартадан рақиб дарвозасини ишғол қилишган.


2015 йилда Шимолий Корея мустақилликка эришганига ҳамда Россиянинг Иккинчи Жаҳон Урушидаги ғалабасига 70 йил тўлади. Шу муносабат билан Россия ва КХДР 2015 йилни “Дўстлик йили” деб эълон қилиш ҳақида келишиб олган. Бу ҳақда Корея Марказий телеграф агентлиги хабар тарқатган.\n“Дўстлик йили” доирасида делегациялар алмашишни йўлга қўйиш, миллий ташкилотлар ва минтақалар ўртасидаги алоқаларни кучайтириш, Пхеньян, Москва ва бошқа шаҳарларда ҳамкорликда маданий тадбирлар ўтказиш кўзда тутилмоқда.\nkorrespondent.net нашрида айтилишича, Россия расмийлари томонидан бу ахборотга ҳозирча шарҳ берилмаган.\n16:30 КХДР Қримнинг Россияга қўшиб олинганини маъқуллади\n13:57 БМТ 2015 йилни “Халқаро ёруғлик йили” деб эълон қилди


ТУҒИЛГАНЛИК ҲОЛАТИ ҚАНДАЙ ҚАЙД ЭТИЛАДИ? ҳуқуқ\nГлавная / Ҳуқуқ / ТУҒИЛГАНЛИК ҲОЛАТИ ҚАНДАЙ ҚАЙД ЭТИЛАДИ?\nЯнги тартибга кўра, туман (шаҳар) ички ишлар бўлимлари ИИВнинг “Манзил” ахборот алмашинуви тизими орқали болани отаси ёки онаси ёхуд васийси (хомийси), тутинган ота-онаси доимий рўйхатда турган манзили бўйича бир иш куни ичида рўйхатга қўяди ва ариза берувчига хизмат натижаси бўйича СМС-хабар юборади. Мактабгача таълим вазирлигининг мактабгача таълимни бошқаришнинг ахборот тизими автоматик равишда болани сўровномада кўрсатилган давлат мактабгача таълим ташкилотига навбатга қўяди ва ариза берувчига хизмат натижаси бўйича СМС - хабар юборади.\nПенсия жамғармасининг “Пенсия” ахборот тизими автоматик равишда фарзанд туғил-ганда бериладиган бир марталик нафақа пулини расмийлаштиради ва ариза берувчига хизмат натижаси бўйича СМС-хабар юборади. Боланинг отаси ёки онаси шахсни тасдиқловчи ҳужжатларни кўрсатган ҳолда, бола туғилгандан бошлаб 6 ой муддат ичида бир марталик нафақа пулини олиш учун Халк банкинииг исталган филиалига мурожаат қилиши мумкин.\nБир марталик нафақа миқдоридан қуйидаги миқдордаги маблағлар чегириб қолинади: болани доимий рўйхатга қўйиш бўйича давлат хизматини кўрсатганлик учун белгиланган базавий ҳисоблаш миқдорининг 2 фоизи миқдоридаги давлат божи; туғилганлик ҳақидаги гувоҳномани расмийлаштирганлик учун базавий ҳисоблаш миқдорининг 15 фоизи миқдо-ридаги герб йиғими.\nУрганч тумани ФҲДЁ бўлими мудираси.


hidoyat.uz – “Мовароуннаҳр” нашриётининг сайти - Қайта топилган ҳикмат\nҚайта топилган ҳикмат\nБугунги кунга келиб “оммавий маданият” деган ибора қулоғимизга жуда кўп чалинмоқда. Матбуот саҳифаларида ҳам унинг зарарлари, ёшлар маънавиятига кўрсатаётган салбий таъсири ҳақида бот-бот гапирилмоқда. Ахборот асри бўлган ҳозирги даврда унинг жамият ҳаётига, ёшлар онгига таъсир кўрсатишига қаршилик қилиш барчанинг вазифасидир.\nТаъкидлаш керакки, “оммавий маданият” ниқоби остида ахлоқий бузуқлик ва зўравонлик, манманлик, худбинлик ғояларини тарқатиш, керак бўлса, шунинг ҳисобидан бойлик орттириш, бошқа халқларнинг неча минг йиллик анъана ва қадриятлари, турмуш тарзининг маънавий негизларига беписандлик, уларни қўпоришга қаратилган хатарли таҳдидлар ётибди.\n“Одобни одобсиздан ўрган” деган халқона нақлга амал қилиб, “оммавий маданият”нинг нақадар аянчли оқибатлар келтириб чиқараётганини, унда тарғиб этилаётган ҳар бир хатти-ҳаракат, феъл-атвор юксак маънавиятимиз олдида нақадар жирканч эканини ёшларимизга кўрсатишимиз лозим. Бунинг учун эса, аввало, уларни ўз юртига садоқат, меҳр-оқибат, авлодларга ҳурмат руҳида тарбия қилишимиз шарт.\nЎрни келганда шуни ҳам айтиш лозимки, бу билан ғарб маданиятининг, у ердаги яшаш тарзининг барчаси нотўғри, қоп-қора демоқчи эмасмиз. У ердаги ҳаёт тарзининг айрим жиҳатлари ибрат олишга арзирли. Пайғамбаримиз (соллаллоҳу алайҳи ва саллам) Абу Ҳурайра (розияллоҳу анҳу)дан ривоят қилинган ҳадисда: “Ҳикмат мўминнинг йўқотган нарсаси, уни қаерда топса, олишга ҳақлидир”, деганлар (Ибн Можа ривояти). Шундай экан, кўнгилга ҳикмат соладиган ҳар бир иш, амал ёки фильм мўмин учун манфаатли бўлиши мумкин.\nАнча йиллар аввал бир фильм кўргандим. Унда милиция ходимларининг фаолияти, оилавий ҳаёти ҳақида ҳикоя қилинади. Воқеалар ривожида эса улардан бирининг 12 ёшли қизи автоҳалокат туфайли вафот этади. Дард билан тўлиб-тошган ота қизи билан бахтиёр ўтган ўн икки йил учун Яратганга ташаккур изҳор қилади.\nУшбу мусибат унинг касбдошларига ҳам қаттиқ таъсир этади ва улар биргаликда ўз хизмат вазифаларини – оиласи, дўстлари ва жамият олдидаги бурчларини виждонан бажаришга қасамёд қиладилар...\nРеал воқеликка асосланган ушбу фильм мени жуда кўп мушоҳада қилишга, атрофимда содир бўлаётган ҳодисалар, жамиятдаги қарашлар борасида ўйлашга мажбур қилди. Тан олиб айтайлик, бизга ато этилган неъматларнинг қадрига етиб Яратганга шукр қилиб яшашнинг уддасидан чиқяпмизми?! Аллоҳ таолонинг амри, Муҳаммад (соллаллоҳу алайҳи ва саллам)нинг буюрганидек иш тутяпмизми?!\nАллоҳнинг бирлигига ва борлигига, Муҳаммад (соллаллоҳу алайҳи ва саллам) Унинг расули ва элчиси эканига гувоҳлик бериш билан банда Аллоҳ таолонинг амрларига бўйсунишга, Расул (алайҳиссалом)нинг суннатларига эргашишга қарор қилади...\nБаъзилар эса... Исломни фақат фарзанд кўрганда ақиқа қилиб, қулоғига азон айтиш, тўйда никоҳ ўқитиш, жаноза намозини адо этиб, ўтганларга бағишлаб Қуръон тиловат қилиш кабиларни бажариш дея тушунадиган бўлиб қолган.\nАна шундай кишилар бошига тушган мусибатдан гангиб, йўқотган яқинининг фироқига чидай олмаган ожиз кўнглидан номаи аъмолига гуноҳ бўлиб ёзиладиган сўзлар чиқа бошлайди: “Қайси гуноҳим учун боламдан айирдинг?”, “Онамнинг меҳрига тўймай ўсдим, қани адолатинг, ахир ҳамманинг ота-онаси тирик-ку!”, “Нега акамнинг жонини олдинг, ёш эди, ҳали яшаса бўларди!”\nАслида бу дунё экинзорида барчамиз омонатмиз. Бизга берилаётган ҳар бир неъмат синов учун эканини яхши англамоғимиз лозим. Хўш, неъматлардан биридан айрилган чоғимизда буни Аллоҳнинг синови, унинг тақдири илоҳийидаги бир “ёзув” сифатида кўра оламизми?! Ёки тилимиздан исён сўзлари учадими?\nАслида бундай дамларда сабрнинг энг юксак намунасини кўрсатиш: “Инна лиллаҳи ва инна илайҳи рожиъун” калимасини фақат тилимиз билан такрорлаб қолмасдан, дилимиз билан тасдиқлашимиз, бошимизга келган мусибатнинг синов эканини мушоҳада қилиш биздан лозим эмасми?!\nБилиб-билмай содир этган гуноҳлари сабаб Аллоҳнинг иродаси ила кишининг ризқи камайди дейлик: яна у Аллоҳга тавалло қилади: “Сенга ибодат қиляпман, бошқаларга қараганда кам ризқ беряпсан” дея. Банданинг қилаётган ибодати ўзи учун. Аллоҳнинг бунга муҳтожлиги йўқ. Ризқ, бойлик эса бирор “нарса” эвазига берилмайди. Аллоҳ ўз лутфи билан синаш учун беради уларни...\nМўмин киши ана шу ҳақиқатларни унутмаслиги лозим. Шундагина ўзига вақтинча берилиб-қайтариб олинган омонатлар учун Яратганга шукр қила олади. Берилган неъматларнинг барчаси, ҳаттоки, оиласи учун ризқ қозонишига восита бўлаётган хизмат вазифаси ҳам бир синов эканини англаб, бу имтиҳонда юқори баҳо олишга ҳаракат қилади, иншоаллоҳ!\n481 марта ўқилган.


Сафдошлари Турғуновга сохта жиноят юкланаётганини таъкидламоқда\n07 июл 2022, Тошкент вақти: 03:12\nМухолифатдаги “Эрк” партияси фаоли ва “Мазлум” инсон ҳуқуқлари ташкилоти раҳбари Аъзам Турғунов уч кундан буён Нукусдаги тергов изоляторида сақланмоқда. Сафдошлари ва ҳамкасблари товламачилик айби қўйилган А.Турғунов сохта жиноятда айбланаётганини таъкидлаётир.\nНукус шаҳри ички ишлар бўлими ходими Аъзам Турғунов аввал хабар қилинганидек 11 июль куни эмас, 12 июлда қўлга олинганини билдирди. Аммо у бошқа маълумот беришни истамади.\nМавжуд маълумотларга кўра, А.Турғунов қорақалпоғистонлик бир аёлнинг ҳуқуқларини ҳимоя қилиш учун Нукусга борган. Аъзам Турғуновга ўша аёлнинг иши бўйича жавобгар томон ишни тўхтатиш учун 500 минг сўм пора беришга ҳаракат қилган ва ҳуқуқ ҳимоячиси худди шу вақтда ҳибсга олинган.\n“Марказий Осиёда инсон ҳуқуқлари” ташкилоти раҳбари Надежда Отаеванинг таъкидлашича, Аъзам Турғуновни ҳибсга олиш учун Ўзбекистон ҳукумати анчадан буён тайёргарлик кўриб келаётганди.\n“Мен бундан бир ярим йил аввал Аъзам Турғуновдан хат олдим. Аъзам Турғунов ўз хатида жуда қийин вазиятда ишлаётгани, уйи доимий назоратда экани, суд жараёнларига киритилмаётгани ҳақида ёзган. Лекин Аъзам Турғунов ҳеч қачон бошини эгмади. Унинг охиригача курашишга бел боғлагани бошқалар учун ўрнак бўлишга арзирлик”,- деди Надежда Отаева.\n“Эрк” партияси раҳбари Муҳаммад Солиҳ ҳам партия фаоли Аъзам Турғуновнинг сохта жиноятда айбланиб ҳибсга олинганини таъкидлади.\n“Ҳар қандай фаолият, одамларнинг дардини енгиллаштириш учун, одамлар ва ҳукумат орасида бўлаëтган зиддиятни фуқаролар фойдасига ҳал қилиш учун бўлаëтган ҳаракатларнинг ҳаммаси, ҳукумат учун зарарли. Шунинг учун ҳам ҳукумат бундай фаолиятни ўзига қарши баҳолаган. Аъзам Турғунов гўë товламачилик айби билан ҳибсга олинган. Аъзам Турғуновни бирор жойда қонунни бузганликда айблаш мумкин эмас. Аъзам Турғунов ҳуқуқни яхши билган. Милициялар қандай қилиб қамаши мумкинлигини яхши билган дўстимиз. Ўйлайманки, иншооллоҳ, бу айбловлар унга ëпишмайди ва ҳукуматнинг бу найранги тез кунларда фош бўлади”,- деди Муҳаммад Солиҳ.\nАъзам Турғунов кейинги пайтларда бир қанча судларда ҳимоячи сифатида қатнашиб ғолиб чиқаётганди. Айниқса, у Қорақалпоғистонда ҳуқуқ-тартибот органлари томонидан содир қилинаётган қонунбузилишлар ҳақида халқаро матбуот орқали кўплаб чиқишлар қилгани ҳукуматнинг ғазабини қўзғаган бўлиши мумкинлиги тахмин қилинади.\nАъзам Турғунов ҳибсга олинишидан бироз фурсат аввал «Озодлик»ка берган интервьюсида бу борада гапириб: «Қорақалпоғистонда Ўзбекистон қонунлари ўта даражада сурбетлик билан бузиляпти. Ҳатто милициялар фуқароларнинг уйига ҳеч қанақа ҳужжатсиз, формасини рўкач қилган ҳолда бостириб кириб, мулкини талон-тарож қилиш ҳоллари кўп учраяпти. Бунга прокуратура ҳам, суд ҳам сурбетлик билан лоқайд бўляпти. Ўзбекистон қонунларини менсимаслик ва бузиш билан фуқароларнинг конституциявий ҳуқуқларини поймол қилишяпти. Манғитдаги мактабга прокурорнинг ўзи болалар олдида ўқитувчиларга зўравонлик қилиб, буйруқ бериб болаларни ҳимоя қилиш ўрнига уларни пахтага олиб чиқиб кетяпти»,- деганди.\nАъзам Турғунов аввал ҳам товламачиликда айбланиб, икки йил қамоқ жазосини ўтаб чиққан. Агар у яна қамалса, рецидивист сифатида унга қийноқлар қўлланилишидан хавотир билдирмоқда сафдошлари.\nАъзам Турғунов билан боғлиқ айни ҳолатда масаланинг яна бир жиҳати эътиборни тортади.\nКузатувларга кўра, Ўзбекистонда кейинги пайтда мухолифатчи ва ҳуқуқ фаоллари айнан товламачиликда айбланиб ҳибсга олинмоқда.\nФарғоналик таниқли ҳуқуқ ҳимоячиси Мўътабар Тожибоева ҳам дастлаб товламачиликда айбланиб ҳибсга олинган ва кейинчалик унга нисбатан Жиноят кодексининг 16 та моддаси бўйича айблов эълон қилинганди. Хоразмлик ҳуқуқ ҳимоячиси 72 ёшли Исоқ Абдуллаевга қўйилган 18 модданинг биттаси товламачилик бўлса, “Бирлик халқ ҳаракати” партияси фаоли наманганлик Муҳаммадали Қорабоев ҳамда жиззахлик журналист Улуғбек Хайдаров ҳам товламачиликда айбланиб қамалганди.\nМухолифатчи ва ҳуқуқ ҳимоячиси 60 ёшли Норбой Холжигитов ҳам товламачиликда айбланиб ҳибсга олинган ва ўн йил муддатга озодликдан маҳрум қилинган. Ўзбекистон инсон ҳуқуқлари жамияти вакили жиззахлик Аъзам Фармонов айни шу айб билан 9 йил муддатга қамоқ жазосига ҳукм қилинган ва Жаслиқ қамоқхонасига ташланган.


Туркияда “Америка овози” мухбирининг ишлашига вақтинча тақиқ қўйилди « Ўзбекистон Халқ Ҳаракати\nТуркияда “Америка овози” мухбирининг ишлашига вақтинча тақиқ қўйилди\n30 October 2018 - 14:44\n“Озодлик” радиосининг хабар беришича, 29 октябрь куни Америка овози” радиосининг мухбири Малик Мансур (Абдумалик Бобоев) Туркияни тарк этмаслик ва мунтазам полиция назоратида туриш шарти билан қамоқдан озод қилинган. Малик Мансур 28 октябр куни Саудиянинг Истанбулдаги консуллиги олдида ўтаëтган митингни суратга олаëттган пайтида қўлга олинган эди.\nБу ҳақда Малик Мансурни ўзи Озодликка 30 октябрда сўзлаб берди:\n– Кеча мени Леванд қамоқхонасидан чиқариб, Истанбул полициясининг терроризмга қарши кураш бошқармасига олиб келишди. Туркияни тарк этмслик ва мунтазам полиция қайдидан ўтиб туриш шарти билан озод қилиндим¸ – деди журналист.\nУнинг яна айтишича¸ журналистик фаолият билан шуғулланишига ҳам вақтинча (суд ҳукми чиққунга қадар) тақиқ қўйилган.\n“Америка овози” мухбири 28 октябрь куни Саудия Арабистонининг Истанбулдаги консуллиги ўнгида ўтаëтган намойишни видеотасвирга олаëтган пайтда полиция томонидан ушлаб зўрлик билан автомобилга солиб олиб кетилган эди.\nМалик Мансурнинг айтишича, полиция ходимлари митингда қатнашаётган ўнлаб журналистлар орасидан фақат уни олиб кетганлар.\nМалик Мансурнинг Туркияда қамоққа олинганидан ҳавотир билдирган “Америка овози” ўзбек хизмати бошлиғи Жавдот Сайҳон 29 октябрь кунги суҳбатда “у ўз хизмат вазифасини бажараëтган эди” дея таъкидлади.\n– Туркияда хизмат сафарида бўлган Малик Мансур бу мамлакатда истиқомат қилаётганминглаб ўзбекистонликлар ҳаётидан лавҳалар тайёрлаётган эди. У “Туркиядаги ўзбеклар” ташкилоти раҳбари Одам Чевик Саудия консулхонаси биносида “Вашингтон Пост” журналисти Жамол Хашоггининг ўлдирилганини қоралаб нутқ сўзлаётган пайтда полиция томонидан ушлаб кетилгани хавотирли ҳолат. Бир кун бўлсаям журналистнинг тутуқланиши жиддий ходиса¸ – деди Жавдот Сайҳон.\n“Америка овози” радиосининг ўзбек хизматида 2002 йилдан буён жамоатчи мухбир бўлиб ишлаб келган Малик Мансур, 2011 йилнинг февралида “ўзбек халқига туҳмат қилганлик”да айбланиб жиноий иш қўзғатилгани ортидан Ўзбекистонни тарк этган ва Германияда сиёсий бошпана олган эди.


Тадбир ташкилотчилари миллий уюшмаси пандемия шароитида Мирзиёевдан қўллов сўради\n29 октябр 2020, Тошкент вақти: 12:27\nТадбир ташкилотчилари миллий уюшмаси (ТТМУ) Ўзбекистон президентидан тадбирларни ташкил этиш, безатиш/декор, тадбирларни ўтказиш жойларини қуриш, тадбирларни ўтказиш учун техник жиҳозларни ижарага бериш, кейтеринг, фото/видео суратга олиш каби йўналишларда фаолият юритадиган кичик ва ўрта бизнес тоифаларига мансуб компанияларни қўллаб-қувватлаш чораларини кўриш орқали эвент-индустрия соҳасига эътибор қаратишни сўради. Бу илтимос ТТМУнинг Ш. Мирзиёев номига йўллаган мурожаатномасида акс этган.\nМурожаатномада уюшма вакиллари COVID-19 пандемияси уларнинг соҳасига нафақат ҳалокатли, балки узоқ муддатли зарар келтиргани урғулайдилар.\n“Мавжуд чекловлар тадбирларни ўтказишга ихтисослашган компанияларнинг кўплаб ҳамкорларига ҳалокатли таъсир кўрсатмоқда. Гап пудратчиларимиз – визуал, овоз ва ёритиш ускуналарини етказиб берувчилар, декораторлар, безатувчилар ва бошқалар ҳақида кетмоқда. Уларнинг барчаси ҳозирда жуда катта қийинчиликларни бошдан кечирмоқдалар, чунки бошқа соҳалардан фарқли ўлароқ, келгуси ойларда улар коронавирус томонидан етказилган йўқотишларни қоплаш имкониятига эга эмас”, дейилади ТТМУ мурожаатида.\nУюшма аъзолари юзага келган қийинчиликларни эътиборга олган ҳолда президент Ш.Мирзиёевдан узоқ муддатли фоизсиз кредитлар бериш, даромад, мулк ва ер солиғидан озод қилиш шаклида ёрдам беришни сўрайди.\nУларга кўра, таклиф қилинаётган чора-тадбирлар эвент-бозор иштирокчиларига иш жойларини сақлаб қолиш ва Ўзбекистон ҳамда дунёдаги эпидемиологик вазият яхшиланмагунга қадар эвент-индустрияни қайта туғилишига йўл очувчи янги ўсиш нуқталарини топишга имкон беради.


Суд дастлабки қарорни ўзгартирмади\n22 октябр 2021, Тошкент вақти: 23:23\nЖиззахлик ҳуқуқ ҳимоячилари Оязимхон Хидированинг ҳибсга олинишига унинг вилоят амалдорларини фош қилгани сабаб бўлган, деб ҳисоблайдилар.\n5 август куни Жиззах вилоят жиноий ишлар суди фермер ва ҳуқуқ ҳимоячиси Оязимхон Хидировани тергов қилиш жараёнида уни ҳибсда ушлаб туриш бўйича дастлабки суд ҳукмини ўз кучида қолдирди.\n5 август куни Жиззах вилоят суди Оязимхон Хидированинг ҳимоячилари томонидан берилган апелляция шикоятини кўриб чиқди.\nФермер аёлнинг адвокати Нафас Камоловнинг Озодликка билдиришича, Жиззах вилоят апелляция суди Арнасой туман судининг Оязимхон Хидировани бутун тергов давомида ҳибсда ушлаб туриш бўйича ҳукмини ўз кучида қолдириш бўйича ажрим чиқарган.\n- Бу киши муқаддам судланмаган. Унга қўйилаётган жиноят унча оғир бўлмаган ва ижтимоий хавфи катта бўлмаган жиноятлар туркумига киради. Унинг доимий иш жойи ва яшаш жойи бор. Мен: “Бу аëл қонундан бўйин товлаб қочиб кетиш имкониятига эга эмас, шунинг учун уни очиқда қолдиришингизни сўрайман”, деб сўрадим. Лекин прокурор дастлабки тергов вақтида бир неча бор чақирилганда унинг етиб келмаганини¸ унинг мажбурлаб келтирилганини назарга олиб¸ "яна қочиб кетиши мумкин" деб, "эҳтиëт чораси сифатида қамоқда ушлаб туришингизни сўрайман"¸ деди. Апелляция суди унинг сўзларини тасдиқлаб¸ ажрим чиқарди, деди Нафас Камолов.\nСуд мажлисида Оязимхон Хидированинг ўзи иштирок қилмаган. Бу унинг соғлиги ёмонлиги билан изоҳланаяпти. Фермер аёл ҳибсга олинган кунидан бошлаб очлик эълон қилган, кейин эса соғлиги ёмонлашиб касалхона тушган эди.\nАдвокат Нафас Камоловнинг айтишича, ҳозирда Оязимхон Хидировага қўйилган айблов моддалари ўзгарган.\nФермер аёлдан Жиноят кодексининг 205-модда, “Ҳокимият ёки мансаб ваколатини суиистеъмол қилиш” моддаси олиб ташланган.\nЭндиликда Оязимхон Хидирова Ўзбекистон республикаси ЖКнинг 184-моддаси - “Солиқлар ёки бошқа мажбурий тўловларни тўлашдан бўйин товлаш”, 277-модданинг 1- ва 3-қисмлари - “Безорилик”, 168-модда - “Фирибгарлик”да айбланаяпти.\nАдвокат тергов давомида бу айбловлар яна ўзгариши мумкинлигини тахмин қилади.\n- Балки 184-модда ёки 168-моддани олиб ташлаши мумкин ёки аксинча, 205-модда қўшилиб қолиши мумкин. Бу тергов жараëнида ҳал бўлади, деди Нафас Камолов.\nАдвокатнинг айтишича, айни пайтда Оязимхон Хидировага қўйилаётган асосий айблов бу “солиқ тўлашдан бўйин товлаш”моддасидир.\n- Улар Оязимхон Хидированинг солиқдан қарзини уч миллион сўмга яқин қилиб қўяяпти, деди адвокат.\nЖиззахлик фермер Маъмуржон Азимовга кўра, Оязимхон Хидировани “солиқ тўлашдан бўйин товлаш”моддаси билан айблаш нотўғри.\n- 184-модда билан бир фермерни қамайдиган бўлса¸ вилоятдаги барча фермерларни қамашга тўғри келади. Чунки кўплаб фермерларнинг солиқ инспекциясидан қарздорлиги бор. Бу қарздорликнинг келиб чиқишига сабаб фермерлар эмас. 2008 йилда пахта ва ғалла режасини ўз вақтида бажарган фермерлар бор. Давлат томонидан ўз вақтида пуллар келиб тушмаганлиги натижасида фермерлар нафақат солиқ инспекциясидан¸ минерал ўғитдан¸ ëқилғи мойлаш корхонасидан катта қарздор бўлиб қолаяпти.\nШахсан мен ўзимни оладиган бўлсам¸ айни кунда давлатнинг мендан 2¸5 миллион қарздорлиги бор. Мен 2008 йилда пахта планини ҳам¸ ғалла планини ҳам бажарганман. Бизга 2008 йил 1 декабргача пахта пуллари келиб тушиши керак эди. Лекин бу пахта пули шу кунгача келиб тушгани йўқ. Давлатнинг мендан 2¸5 миллион қарзи бор¸ менинг эса солиқдан бир миллион қарздорлигим бор. Жиззахда битта менда ëки Оязимхонда эмас¸ ҳамма фермерларда мана шунақа қарздорлик бор. Фермерларнинг солиқдан қарздорлиги бор¸ давлатнинг эса фермерлардан қарздорлиги бор, деди Маъмуржон Азимов.\nБиз ушбу борада Жиззах вилоят солиқ бошқармасига мурожаат қилганимизда, ушбу ташкилот ходимлари Оязимхон Хидирова билан боғлиқ ишдан бехабарлигини, бироқ солиқ тўлашдан бўйин товлаган ҳар қандай одам жавобгарликка тортилиши шартлигини билдиришди.\nЖиззахлик ҳуқуқ фаоли Зиёдулла Раззоқовга кўра, Оязимхон Хидированинг ҳибсга олинишига унинг Жиззах вилоятида коррупция билан боғлиқ ҳолатларни фош қилгани сабаб бўлган.\n- Оязимхон Хидирова ҳуқуқ ҳимоячиси сифатида Арнасой тумани ҳокимининг¸ прокурорининг ва Ички ишлар бошқармаси бошлиғининг ноқонуний ҳаракатларини тўғридан-тўғри президентга етказаяпти. Бу эса Арнасой тумани ва Жиззах вилояти ҳокимлигига ëқмади.\n28 июл кунига Ўзбекистон Бош прокурори Рашид Қодировдан Жиззах вилояти прокурори Бобожоновга “28 июлгача муаллиф Оязимжон Хидировага ва Бош прокурорга Арнасой тумани прокурори ва ҳокимлигининг ноқонуний ҳатти-ҳаракатлари юзасидан текширишлар ўтказиб¸ бизга жавоб беришингиз сўралади” деган жавоб хати келади. Лекин бу хатга жавоб беришнинг ўрнига ҳуқуқ ҳимоячиси¸ тадбиркор¸ фермер бўлган Оязимхон Хидировани қамоққа олишга санкция режалаштирилади, дейди Зиёдулла Раззоқов.\nЖиззахлик Оязимхон Хидирова жорий йилнинг июн ойида Ўзбекистон расмийлари, мамлакатда фаолият кўрсатаётган демократик давлат элчихоналари ва халқаро ташкилотларга очиқ хат йўллаб, адолат қарор топмаса¸ муддатсиз норозилик акцияси бошлашини маълум қилган эди.\nИюн ойининг охирида Оязимхон Хидирова вилоят раҳбарларидан 22 гектар жойдаги буғдойни ўз вақтида ўришга рухсат берилишини талаб қилгани учун калтакланди.\n28 июл ойи охирига келиб фермер аёл милиция ходимлари томонидан 72 соат муддатга ҳибсга олинди.\n31 июл куни Жиззах вилоят Арнасой туман суди Оязимхон Хидировани тергов давомида ҳибсда ушлаб туриш ҳақида хукм чиқарди.\n5 август куни Жиззах вилоят суди Оязимхон Хидирова адвокатларининг апелляция аризасини қоноатлантирмасдан қолдирди.


Анқарада Туркия-Ўзбекистон бизнес-форуми бўлиб ўтади » Ўзбекистон янгиликлари – Zamin.uz\nАнқарада Туркия-Ўзбекистон бизнес-форуми бўлиб ўтади\n12 июль 2019, 07:50\nЖорий йилнинг 23 июль куни Анқарадаги Sheraton меҳмонхонасида Туркия-Ўзбекистон бизнес-форуми бўлиб ўтади. Форумни Туркия вице-президенти Фуат Октай ҳамда Ўзбекистон Бош Вазири ўринбосари Элёр Ғаниев очиб беришади. Бу ҳақда Туркия нашрлари хабар бермоқда.\nФорум ишида Ўзбекистон Инвестициялар ва ташқи савдо вазири ўринбосари Лазиз Қудратов, Энергетика вазирининг биринчи ўринбосари Жўрабек Мирзамаҳмудов ва бошқа юқори мартабали мутасаддилар иштирок этишади.\nТуркия-Ўзбекистон бизнес-форуми энергетика, озиқ-овқат, қурилиш, қишлоқ хўжалиги, кимё саноати, автомобилсозлик ва тиббиёт каби соҳаларда фаолият олиб бораётган Ўзбекистон ва Туркия ишбилармон доиралари ҳамда давлат идоралари вакилларининг иштирокида бўлиб ўтади.\nФорум доирасида бўлиб ўтадиган сессияларда Ўзбекистон иқтисодиётидаги сўнгги ўзгаришлар ҳамда Туркия ва Ўзбекистон ўртасидаги ҳамкорлик имкониятлари таҳлил қилинади.\nФорумнинг якуний қисмида икки мамлакат компаниялари вакиллари ўртасида B2B учрашувлар ҳам ташкил этилиши режалаштирилган.\nЯнгиликлар » Жамият » Анқарада Туркия-Ўзбекистон бизнес-форуми бўлиб ўтади\n20:20 Шавкат Мирзиёев Эрдоған билан учрашади\n15:01 2017 йилда Ўзбекистон ва Туркия ҳукуматлараро комиссиясининг йиғилиши бўлиб ўтади


Питер Хюистра: "Клуб раҳбарияти жамоани Шотадан кейин қабул қилишни сўраганидан фахрланаман" - Zamin.uz\n- "Пахтакор" бош мураббийи бўлганимдан хурсандман ва клуб раҳбарияти жамоани Шотадан кейин қабул қилишни сўраганидан фахрланаман. Улар мен билан "Пахтакор" охирги уч ярим йилда амалга оширган ривожланиш йўлини давом этишини билишади. Мен буни давом эттираман, ўйин услубимиз сақланиб қолади, эҳтимол яхшироқ ҳам бўлади. Бу футболчилар учун ҳам яхши, чунки биз ишлаб келган йўлимизда давом этамиз.\nЯнварь ҳамиша футболчилар жамоаларини алмаштирадиган давр. "Пахтакор"да ҳам ҳар йили кимдир кетади ва бошқалар келади. Фақат кетган ўйинчилар ўрнини яхши савиядаги футболчилар билан тўлдириш керак. Бу ўзига хос синов. Бу йил ҳам шундай.\nБу ерда ўтказган давримда кўплаб мухлислар билан танишдим, улар билан яхши муносабатдаман. Умид қиламанки, келаётган мавсумда ҳам улар билан алоқаларимиз яхши бўлади. Биз улардан қўллаб-қувватлаш оламиз. Бу жуда муҳим. Футбол клуби ҳам аслида ишқибозлар дегани. Биргаликда ажойиб мавсум ўтказамиз деб умид қиламан, - дейди Питер Хюистра "Пахтакор" матбуот хизматига. “Замин” янгиликларини “Youtube”да кузатиб боринг


Ҳар бир ишнинг, ҳар бир нарсанинг албатта савол-жавоби бўлади - Mehrob.uz\nМақолалар access_time1-январ, 16:20\nХалқаро сақофат марказининг 40 йиллиги нишонланмоқда\nЯнгиликлар access_time5-январ, 16:47\n«Мирза Юсуф» жомеъ масжиди имом-хатиби Устоз Саййид Раҳматуллоҳ…\naccess_time7-октябрь 2017, 13:00 visibility738\nИнсон умрини яшаб бўлиб, ҳаётининг поёнига келганда кўп нарсадан армон қилади, кўп нарсага пушаймон бўлади. Бир куни ўзини ҳақ билиб, бировнинг дилини оғритиб қўйган бўлса, ўзини ҳақ деб билган тақдирда ҳам ўша ишидан пушаймон бўлади. Бу кўнгил иши, биродарлар.\nИёз ибн Салама розияллоҳу анҳудан ривоят қилинади:\n«Ҳазрати Умар розияллоҳу анҳу халифа эдилар. Қўлларида қамчига ўхшаш нарсалари бўлар эди. Бир куни йўлдан ўтаётган эдилар, мен йўлнинг ўртароғига ўтириб қолибман. Шунда бир туртдилар-да, «Йўл четига чиқ» деб, ўтиб кетдилар. Орадан бир йилча ўтди. Кўчада мени кўриб қолдилар-да, қўлимдан тутиб, «Эй Иёз! Бу йил ҳажга боряпсанми?» дедилар. «Ҳа, ҳажга бормоқчиман, эй мўминларнинг амири», дедим. Шунда қўлимдан тутиб, уйларигача етаклаб бордилар. Уйларига боргунча қўлимни қўйиб юбормадилар. Уйларига боргач, ичкарига кириб, 600 дирҳам пул олиб чиқдилар. Пулни қўлимга тутқазиб, «Мана буни ол, бу ўша ўтган йили сени кўчада туртганим учун», дедилар. «Эй мўминларнинг амири, мен уни эсимдан чиқариб юборганман», дедим. Ҳазрати Умар розияллоҳу анҳу: «Сен эсингдан чиқаргандирсан, аммо мен эсимдан чиқарганим йўқ», дедилар».\nБиродарлар, бировни муҳокама қилиш оғир деганимнинг сабаби шуки, эртага ҳар бир ишнинг, ҳар бир нарсанинг албатта савол-жавоби бўлади. Шу жавобга тайёрман десак, муҳокамага бел боғлашимиз, шу жавобга тайёрман десак, эртага халқнинг маънавиятини у ёқлик ёки бу ёқлик қиладиган ишда сўздаш ҳаққини даъво қилишимиз мумкин бўлади. Аммо у савол-жавобга дош бериш осон эмас, бунга ҳеч кимда журъат йўқ. Бундай журъат Расулуллоҳ соллаллоҳу алайҳи васалламда ҳам бўлмаган. Шунинг учун буюрилганимиздек тўғри бўлайлик, биродарлар.\nЯна бир бор таъкидлаб айтамизки, бу меҳроб – Расулуллоҳ соллаллоҳу алайҳи васалламдан мерос қолган. Бу ерда ҳар нарса айтилавермайди, бу ерда шахсий манфаатни кўзлаб бирор гап айтган кунимиз меросга хиёнат қилган бўламиз. Шунинг учун бу ерда айтилаётган гапларни азбаройи Аллоҳ учун, Аллоҳнинг дини ва шариати учун, ҳабибимиз Муҳаммад соллаллоҳу алайҳи васаллам учун, Аллоҳнинг Каломи Қуръон учун, динимиз учун айтяпмиз. Шунинг учун динимиз йўлида, Аллоҳ учун бу гапларимизни тўғри қабул қиласизлар деб умид қилиб қоламиз.\nАллоҳ таоло барчамизга инсофу тавфиқ бериб, Ўзининг ҳақ йўлидан адаштирмасин!


Ёш теннисчилар беллашди » "Жиззах ҳақиқати" ва "Джизакская правда" газеталари таҳририяти сайти\n"Жиззах ҳақиқати" ва "Джизакская правда" газеталари таҳририяти сайти » Спорт » Ёш теннисчилар беллашди\n21 июль 2017 17:47 Просмотров: 116 Комментариев: 0 Напечатать\nЖиззах шаҳридаги "Истиқлол" теннис корти беш кун давомида теннис мухлислари ва ёш спортчилар билан гавжум бўлди. Бу ерда спортнинг стол тенниси бўйича 2000 йилда туғилган ўсмирлар ва қизлар ўртасида Ўзбекистон чемпионати мусобақалари бўлиб ўтди.\nБиринчиликда Қорақалпоғистон Республикаси, Тошкент шаҳри ва вилоятлардан келган 11 та жамоа таркибида 120 нафар теннисчи ғолиблик учун кураш олиб борди.\nШахсий биринчиликда қизлар ўртасида наманганлик Сўғдиёна Мадалиева ғолиблик шоҳсупасига кўтарилди. Ўғил болалар ўртасида эса қорақалпоғистонлик Муҳриддин Раджабовга тенг келадиган спортчи топилмади.\nҚизлар ўртасида ўтказилган жуфтлик баҳсларида Тошкент шаҳри жамоаси ғолиб бўлди. Иккинчи ўрин қорақалпоғистонликларга насиб қилган бўлса, иккита учинчи ўринни Жиззах ва Фарғона вилоятлари теннисчилари эгаллашди.\nЎғил болалар ўртасидаги беллашувларда Сирдарё вилояти жамоаси биринчи ўрин соҳиби бўлди. Иккинчи ўрин Тошкент шаҳри вакилларига насиб қилди. Учинчи ўринларни Самарқанд вилояти ҳамда Тошкент шаҳрининг иккинчи жамоаси забт этди.\n— Вилоятимизда стол тенниси билан шуғулланаётган ёшлар тобора кўпайиб бормоқда,—дейди стол тенниси бўйича вилоятимиз терма жамоаси бош мураббийи Бахтиёр Одилов.—Айни пайтда вилоятимизда 700 нафардан зиёд ёшлар стол тенниси билан шуғулланади. Маҳорат бобида ҳам теннисчи ёшларимиз тенгдошларидан қолишмаяпти. Чемпионатнинг жуфтлик баҳсларида вилоятимиз шарафини ҳимоя қилган Фарида Исомиддинова билан Дилноза Турдибоевалар бронза медалларига сазовор бўлишди.


Ушбу ҳолатда бинони ташкилот балансига кирим килишда ва унинг билан боглик ишларни бажаришда жавобгар шахсга бириктириш керакми ёки йукми? Жавобгар шахс бинони уз жавобгарлигига кабул килишни хохламаса, бу бино кимга бириктирилади? Умумий ишлар буйича директор уринбосари бинога жавобгар шахс булишни хохламаяпти. Агар директор ҳам бинони узига бириктирилишини хохламаса нима килиш керак?\nБино бегараз ҳолда бир ташкилотдан 2 чи ташкилотга келди, Балансга бинони кабул килиш керак. Бинога жавобгар шахс тайинлаш керак.\nБино бир ташкилотдан иккинчи ташкилотга ўтганда қонун ҳужжатларида назарда тутилган барча тартиботларни яъни битимни тўғри рўйхатдан ўтказиш, олинган мулкни бухгалтерия ҳисобига олиш, шу жумладан, корхонанинг балансида акс эттириш ва ҳоказолар талаб этилади (ФК 111-моддаси, бухгалтерия хисоби Миллий стандартлари в.б.). Қонун ҳужжатларда корхона балансидаги бино учун масъул шахс тайинланиши шартлиги кўзда тутилмаган.\nМуайян шахсни бинога маъсул қилиб тайинлаш учун корхонанинг ходимига қўшимча иш вазифаларни юклаш ёки янги штат тузиш мумкин. Агар бинони балансга қабул қилиш ишлаб чиқариш ва меҳнатни ташкил этишда ўзгаришга олиб келса, иш берувчи меҳнат шартларини ходимнинг розилигисиз ўзгартириш ҳуқуқига эга. Бу холатда иш берувчи меҳнат шартларидаги бўлажак ўзгаришлар ҳақида ходимни камида икки ой олдин ёзма равишда огоҳлантириб тилхат олиши шарт. Кўрсатилган муддатни қисқартиришга фақат ходимнинг розилиги билан йўл қўйилади.\nХодим билан меҳнат шартномаси у янги меҳнат шартлари асосида ишлашни давом эттиришни рад этганлиги сабабли бекор қилиниши мумкин, бунда ходимга ўртача ойлик иш ҳақидан кам бўлмаган миқдорда ишдан бўшатиш нафақаси тўланади (МКнинг 89 моддаси).\nАгарда таъсисчилар корхона директорига бино учун жавобгарликни тайинлашни зарур деб ҳисобласалар, унда ушбу қарор ташкилотнинг юқори бошқарув органи томонидан қабул қилиниши керак.\nБир ойлик мукобил харбий хизматни уташ пайтида ходимнинг иш хаки сакланадими, йукми?\nХодим мукобил харбий хизмат учун пул тулаб куйган. 2017 йилнинг март ойида бир ойлик хизмат муддатини утаб кайтиш нияти бор. Ходим учун мехнат таътилига ариза ёзиб, таътил даврида харбий хизматни утагани маъкулми ёки мехнат таътилига чикмасдан мудофаа булимининг сафарбарлик чакируви когозини асос килган холда хизматга кетгани яхшими.... Далее\nХозир хизмат курсатиш сохасида ишлайман. Ишлаб чикариш билан шугулланувчи корхонага бош хисобчи вазифасига ишга утмокчиман. Шунинг учун билмокчи эдим: ... Далее\nМен Сурхондарё вилояти, Олтинсой тумани "Хайрондара" КВПда мудир лавозимида 2013 йилдан буён ишлаб келмокдаман. Сурхондарё вилояти согликни саклаш бошкармасининг 2015 йил 29 августдаги №840-С-сонли буйруги хамда Олтинсой туман тиббиёт бирлашмасининг 2015 йил 31 августдаги №80-S-сонли буйругига асосан Самарканд давлат тиббиёт институтида ихтисослаштириш курсида укимокдаман.... Далее


Samsung C туркумидаги смартфонлар ишлаб чиқармоқчи\n12:20 / 29.03.2016\nЖанубий Кореянинг Samsung компанияси смартфонлари турини кенгайтирмоқда.\nХабар қилинишича, С туркумли янги смартфонлар корейс компаниясининг маҳсулотлари сафини тўлдиради.\nАйни чоғда, 5,2 дюймли экранга эга C5000 модели Ҳиндистонда синовдан ўтказилмоқда. Бунга экспорт-импорт амалиётларини кузатиб борувчи Zauba сайтида жойланган маълумот асос бўлмоқда. SamMobile манбаларининг маълум қилишича, Samsung шунингдек, экран ўлчами номаълум бўлган C7000 русумли смартфон устида ҳам иш олиб бормоқда.\nҲозирга кунда Samsung компаниясининг A туркумидаги Galaxy A5 (2016), Galaxy A3 (2016) ва Galaxy A7 (2016) моделлари истеъмолчиларга яхши таниш.\nТахминларга кўра, C5000 ва С7000 смартфонлари А туркуми билан бир хил ўлчамли экранларга эга бўлади. Хитойлик фойдаланувчиларнинг йирик экранли смартфонларга қизиқиши юқори бўлгани сабаб, кичикроқ экранли С3000 чиқарилмаслиги тахмин қилинмоқда. C туркум моделлари биринчи галда Хитой бозорига мўлжалланган бўлсада, бошқа минтақаларга ҳам сотилиши мумкин.\nТаъкидлаш лозим, С телефонлари сифати жиҳатидан А туркумидан пастроқ, шунга кўра арзонроқ туради.